Lucas 8 | Bibliya Online | New World Translation\nMga babaying kaibanan ni Jesus (1-3)\nIlustrasyon mapadapit sa parasabwag (4-8)\nKun taano ta naggagamit si Jesus nin mga ilustrasyon (9, 10)\nIpinaliwanag an ilustrasyon mapadapit sa parasabwag (11-15)\nAn lampara dai dapat tinatakluban (16-18)\nIna asin mga tugang ni Jesus (19-21)\nPinakalma ni Jesus an sarong subasko (22-25)\nPinalaog ni Jesus sa mga urig an mga demonyo (26-39)\nAking babayi ni Jairo; dinutan nin sarong babayi an pang-ibabaw na bado ni Jesus (40-56)\n8 Dai nahaloy pakalihis kaiyan naglibot siya sa mga siyudad asin sa mga baryo, na naghuhulit saka nagpapahayag kan maugmang bareta kan Kahadian nin Diyos. Asin kaibanan niya an Dose, 2 pati na an nagkapirang babayi na nakatalingkas sa maraot na mga espiritu asin naumayan sa mga hilang: si Maria na inaapod na Magdalena, na sa saiya may pitong demonyong nagluwas; 3 si Joana na agom ni Cuza, an katiwala ni Herodes; si Susana; asin dakul na iba pang babayi, na ginagamit an saindang mga pagsadiri sa pagtabang sa sainda. 4 Ngunyan kan magkatiripon an sarong dakulang grupo nin mga tawo pati na an mga nag-iriba sa saiya hali sa mga siyudad, nagsaysay siya nin sarong ilustrasyon: 5 “May sarong parasabwag na nagluwas tanganing magsabwag kan saiyang banhi. Mantang nagsasabwag siya, an nagkapira sa mga iyan napaduman sa gilid kan dalan saka nagkatirimakan, asin tinuruka iyan kan mga gamgam* sa langit. 6 An nagkapira napaduman sa gapo, asin pagkatapos magturubo, nagkaruluyos iyan huli ta dai iyan nin nasusupsop na tubig. 7 An iba napaduman sa may matunok na mga tanom, asin an mga tanom na ini na nagturubo kasabay kan banhi puminuot sa mga iyan. 8 Pero an iba napaduman sa marahay na daga, asin pagkatapos na magtubo, an mga iyan namunga nin tigsaranggatos.” Pagkasabi niya kan mga bagay na ini, nagtaram siya sa makusog na boses: “An may talinga magdangog.” 9 Alagad an mga disipulo niya naghapot sa saiya kun ano an kahulugan kan ilustrasyon na ini. 10 Sinabi niya: “Itinatao sa saindo an pakasabot sa sagradong mga hilom* kan Kahadian nin Diyos, pero sa iba ipinapaagi iyan sa mga ilustrasyon tanganing maski maghiling sinda, dai sinda makakamaan, asin maski magdangog sinda, dai sinda makakasabot. 11 Ini an kahulugan kan ilustrasyon: An banhi iyo an tataramon nin Diyos. 12 Idtong mga nasa gilid kan dalan iyo an mga nakakadangog kan tataramon, dangan minaabot an Diyablo asin kinukua an tataramon sa saindang mga puso tanganing sinda dai magtubod saka dai maligtas. 13 Idtong mga nasa gapo iyo an mga magaya-gayang minaako kan tataramon pagkadangog ninda kaiyan, pero an mga ini dai nin gamot. Nagtutubod sinda nin halipot na panahon, alagad sa panahon nin pagbalo, minapundo sinda. 14 Kun manungod sa mga nakasabwag sa may matunok na mga tanom, an mga ini an nakakadangog kan tataramon, alagad huling nairarayo an atensiyon dahil sa mga kahaditan, kayamanan, asin mga kaugmahan sa buhay na ini, biyo sindang napupuot asin dai lamang nakakapagtao nin marahay na bunga. 15 Kun manungod sa mga nasa marahay na daga, ini an mga may sinsero asin marahay na puso, asin pagkadangog kan tataramon, pinapangaptan ninda iyan asin namumunga sinda na may pakatagal. 16 “Dai nin siisay man na pagkatapos magpalaad nin lampara tinatakluban iyan nin mangko o ibinubugtak iyan sa irarom nin higdaan, kundi ibinubugtak niya iyan sa patungan nin lampara tanganing mahiling kan minaralaog an liwanag. 17 Huli ta mayong nakatagong bagay na dai mahihiling, asin mayong isinesekretong bagay na magdadanay na dai naaaraman asin na dai mahahayag. 18 Kun siring, mangnuhon nindo kun baga maingat kamong nagdadangog, huli ta an siisay man na igwa tatawan nin dakul pa, alagad an siisay man na mayo, maski an pighuhuna niyang yaon sa saiya kukuanon sa saiya.” 19 Nagduman sa saiya ngunyan an saiyang ina asin mga tugang na lalaki, alagad dai sinda makarani sa saiya huli ta dakul an tawo. 20 Kaya igwang nagsabi sa saiya: “Nakatindog sa luwas an saimong ina asin mga tugang, gusto kang mahiling.” 21 Bilang simbag sinabi niya sa sainda: “An sakuyang ina asin mga tugang iyo ining mga nagdadangog kan tataramon nin Diyos asin nag-uutob kaiyan.” 22 Sarong aldaw, siya saka an mga disipulo niya naglunad sa sakayan, asin sinabi niya sa sainda: “Magbalyo kita duman sa ibong kan danaw.” Kaya naglayag sinda. 23 Alagad kan naglalayag na sinda, napaturog siya. Sarong makusog na alipuros an buminaba sa danaw, asin an saindang sakayan nagpuon na mapano nin tubig saka mameligro. 24 Kaya nagrani sinda sa saiya asin pinukaw siya, na sinasabi: “Paratukdo, Paratukdo, magagadan na kami!” Sa siring nagbuhat siya asin sinaway an duros saka an pag-alimbukay kan tubig, asin kuminulpa an mga iyan, saka kuminalma an palibot. 25 Dangan sinabi niya sa sainda: “Hain an saindong pagtubod?” Alagad pinangibabawan sinda nin takot asin napangalas na marhay, na nagsasarabi sa lambang saro: “Siisay man nanggad ini? Huli ta pinagbubutan niya maski an duros asin an tubig, asin nagsusunod sinda sa saiya.” 26 Asin nagduong sinda sa baybayon sa rehiyon kan mga Geraseno, na nasa tamping kahampang kan Galilea. 27 Pagbaba ni Jesus sa baybayon, sinabat siya nin sarong lalaking sinasaniban nin demonyo. An lalaki hali sa kaharaning siyudad saka halawig na panahon nang daing sulot na bado, asin nagpipirmi siya, bako sa harong, kundi sa sementeryo.* 28 Pagkahiling ki Jesus, nagkurahaw ini asin nagluhod sa atubangan niya, asin makusog na nagsabi: “Anong tuyo mo, Jesus, Aki kan Kahuruhalangkawing Diyos? Nakikimahirak ako sa saimo, dai mo ako pagpasakitan.” 29 (Pinagbubutan kaya ni Jesus an maraot na espiritu na magluwas sa lalaki, na dakul na beses nang sinasaniban* kaiyan. Pauruutro siyang kinakadenahan sa kamot saka bitis asin pirmi siyang binabantayan, alagad pinapatod niya an mga kadena saka dinadara siya kan demonyo pasiring sa mga tagong lugar.) 30 Hinapot siya ni Jesus: “Ano an pangaran mo?” Sinabi niya: “Lehiyon,”* huli ta dakul na demonyo an naglaog sa saiya. 31 Asin sige sindang pakimahirak sa saiya na dai niya sinda pagbutan na magduman sa kairaruman.* 32 Igwa duman sa bukid nin dakul na urig na nagsasarabsab, kaya nakimahirak sinda sa saiya na tugutan sindang maglaog sa mga urig, asin tinugutan niya sinda. 33 Kaya an mga demonyo nagruluwas sa lalaki dangan nagralaog sa mga urig, asin nagdaralagan an mga ini pasiring sa ampas saka nagkahurulog sa danaw asin nagkaralamos. 34 Alagad kan mahiling kan mga nag-aataman an nangyari, nagdurulag sinda asin ipinamareta iyan sa siyudad saka sa mga lugar sa palibot. 35 Dangan nagruluwas an mga tawo tanganing hilingon kun ano an nangyari. Nagduruman sinda ki Jesus asin nahiling ninda an lalaking dating pigsasaniban nin mga demonyo. Nakabado na ini asin tultol na an isip saka nakatukaw sa may pamitisan ni Jesus, asin nagkatarakot sinda. 36 An mga nakahiling kaiyan nag-istorya sa sainda kun paano narahay an lalaking dating sinasaniban nin demonyo. 37 Asin dakulon na tawo hali sa nakapalibot na rehiyon kan mga Geraseno an nakiulay ki Jesus na maghali siya duman, huli ta pinangibabawan sinda nin grabeng takot. Dangan naglunad siya sa sakayan tanganing maghali. 38 Alagad, an lalaking dating pigsasaniban nin mga demonyo nagparapakimahirak ki Jesus na magdanay na kaiba niya, pero isinubol niya an lalaki, na sinasabi: 39 “Magpuli ka na, asin padagos mong ipamareta an ginibo nin Diyos para sa saimo.” Kaya naghali siya, na ibinabalangibog sa bilog na siyudad an ginibo ni Jesus para sa saiya. 40 Pagbalik ni Jesus, mabuot siyang inako kan mga tawo, huli ta inaasahan ninda gabos na maabot siya. 41 Alagad uya! nag-abot an sarong lalaki na an pangaran Jairo; an lalaking ini namamayo sa sinagoga. Asin naglaob ini sa may pamitisan ni Jesus saka nagpuon na makimahirak sa saiya na magduman siya sa harong kaini, 42 huli ta an kasaro-sarui* na aking babayi kaini, na mga 12 anyos, magagadan na. Mantang paduman si Jesus, nagsusurûsô sa saiya an mga tawo. 43 Igwa ngunyan nin babayi na 12 taon nang pigdudugo, asin dai siya nabubulong nin siisay man. 44 Nagrani ini sa likudan niya saka dinutan an gayad kan saiyang pang-ibabaw na bado, asin tulos na napundo an pagdugo. 45 Kaya sinabi ni Jesus: “Siisay an nagduot sa sako?” Kan gabos sinda nagninigar, nagsabi si Pedro: “Paratukdo, pinapalibutan ka asin pigsusurûsô kan mga tawo.” 46 Pero sinabi ni Jesus: “May nagduot sa sakuya, ta aram kong may kapangyarihan na nagluwas sa sako.” 47 Kan mahiling kan babayi na nariparo palan siya, nagtatakig siyang nagdulok asin nagluhod sa atubangan ni Jesus saka sinabi niya sa gabos na tawo kun taano ta dinutan niya si Jesus asin kun paano siya naumayan tulos. 48 Alagad sinabi niya sa babayi: “Aki ko, pinarahay ka kan saimong pagtubod. Magpuli ka na asin dai ka na mahadit.” 49 Miyentras na nagtataram pa siya, may uminabot hali sa harong kan namamayo sa sinagoga, na nagsasabi: “Gadan na po an aki mo; dai mo na pag-abalahon pa an Paratukdo.” 50 Pagkadangog kaini, sinimbag siya ni Jesus: “Dai ka matakot, magtubod ka sana, asin mabubuhay* siya.” 51 Kan makaabot siya sa harong, dai niya tinugutan an siisay man na maglaog kaiba niya apuwera ki Pedro, ki Juan, ki Santiago, asin sa ama saka ina kan daragita. 52 Alagad an mga tawo gabos naghihiribi asin pigtuturubtob ninda an saindang daghan sa kamunduan dahil sa daragita. Kaya sinabi niya: “Magpundo na kamo sa paghibi, ta an daragita dai man nagadan kundi nagtuturog.” 53 Huli kaini mapagtuya ninda siyang pigngirisihan, dahil aram nindang gadan na an daragita. 54 Alagad kinaputan niya ini sa kamot asin inapod: “Nene, magbangon ka!” 55 Asin buminalik an espiritu* kan daragita, saka nagbuhat tulos ini, asin sinabi ni Jesus na tawan ini nin makakakan. 56 An mga magurang kan daragita haros mawara sa sadiri sa kaugmahan, pero tinugon sinda ni Jesus na dai ipag-istorya sa kiisay man an nangyari.\n^ O posibleng “na halawig na panahon nang kinokontrol.”\n^ O “bugtong.”\n^ Sa literal, “maliligtas.”\n^ An buot sabihon, an puwersa na nagsusustenir nin buhay.


Ginadan si Jesu-Cristo | Mensahe kan Biblia\nPinonan ni Jesus an sarong bagong selebrasyon; sia pinasaloiban asin ipinako\nPAKATAPOS nin tolo may kabangang taon na paghuhulit asin pagtotokdo, aram ni Jesus na madali nang matapos an buhay nia digdi sa daga. An Judiong mga namomoon sa relihion nagkasarapakat na gadanon sia, alagad natakot sinda na magkakariribok an mga tawo, na naniniwalang sia propeta. Mientras tanto, inimpluwensiahan ni Satanas an saro sa 12 apostol ni Jesus—si Judas Iscariote—na pasaloiban sia. An mga namomoon sa relihion nagtao ki Judas nin 30 sinsilyong plata tanganing pasaloiban si Jesus.\nKan huring banggi ni Jesus, nakipagtipon sia sa saiyang mga apostol tanganing selebraron an Paskua. Pakapahalea ki Judas, pinonan nia an sarong bagong selebrasyon, an Pamanggihan kan Kagurangnan. Sia nagkua nin tinapay, namibi, asin ipinasa an tinapay sa nawalat na 11 apostol. “Ini nangangahulogan kan sakong hawak na itatao para sa saindo,” an sabi nia. “Padagos na gibohon nindo ini sa paggirumdom sa sako.” Siring man an ginibo nia sa kopa nin arak asin nagsabi: “An kopang ini nangangahulogan kan bagong tipan paagi sa sakong dugo.”—Lucas 22:19, 20.\nDakol an sasabihon ni Jesus sa saiyang mga apostol kan bangging idto. Tinawan nia sinda nin bagong togon—na sinda magpaheling nin daing kaimotan na pagkamoot sa lambang saro. Sia nagsabi: “Paagi kaini an gabos makakaaram na kamo an sakong mga disipulo, kun kamo nagkakaminorootmootan.” (Juan 13:34, 35) Sinadol nia sinda na dai mahadit an saindang puso huli sa makaturotristeng mga bagay na madali nang mangyari. Odok na ipinamibi sinda ni Jesus. Sinda iribang nag-awit nin mga pag-omaw asin nagluwas sa banggi.\nSa hardin nin Getsemani, si Jesus nagluhod asin odok sa pusong namibi. Dai nahaloy, nag-abot an sarong armadong sururog na mga soldados, saserdote, asin iba pa tanganing arestaron sia. Si Judas nagdolok tanganing itokdo si Jesus paagi sa paghadok sa saiya. Kan si Jesus gaposon kan mga soldados, nagdurulag an mga apostol.\nMantang si Jesus nakatindog sa atubangan kan korte suprema kan mga Judio, nagpamidbid sia na sia an Aki nin Dios. Sa pagmansay kan korte, sia nagkasala nin paglanghad asin dapat na gadanon. Dangan dinara si Jesus sa Romanong Gobernador na si Poncio Pilato. Minsan ngani para sa saiya si Jesus dai nagkasala nin ano man na krimen, itinao nia si Jesus sa sururog na nagkukururahaw na sia gadanon.\nSi Jesus dinara sa Golgota, na duman ipinako sia sa sarong harigi kan mga soldados na Romano. An maliwanagon na aldaw milagrosong duminiklom. Paghaloyhaloy kan hapon na iyan, si Jesus nagadan, asin naglinog nin makosog. An saiyang bangkay ibinugtak sa lolobngan na inukit sa dakulang gapo. Kan sunod na aldaw, an lolobngan sinerahan kan mga saserdote asin nagbugtak sinda nin bantay sa may laogan kaiyan. Si Jesus daw magdadanay sa lolobngan na iyan? Dai. Madali nang mangyari an milagro na nangongorog sa gabos.\n—Basado sa Mateo kapitulo 26 asin 27; Marcos kapitulo 14 asin 15; Lucas kapitulo 22 asin 23; Juan kapitulo 12 sagkod 19.\nAnong bagong selebrasyon an pinonan ni Jesus?\nAno an mga nangyari bago magadan si Jesus?\nAN MAHALAGANG MARHAY NA PAPEL NI JESUS\nAn kagadanan ni Jesus igwa nin mahalagang marhay na papel sa pag-otob kan katuyohan ni Jehova. Huling si Jesus ipinangidam paagi sa banal na espiritu nin Dios, sia namundag na sangkap, na dai nagmana nin kagadanan. Pero, itinao nia an saiyang buhay tanganing an katawohan magkaigwa kan oportunidad na mabuhay sagkod lamang asin magkaigwa kan klase nin buhay na nawara kan masinuway na si Adan para sa mga naggikan sa saiya. *—Mateo 20:28; Lucas 1:34, 35; Juan 3:16, 36; 2 Pedro 3:13.\n^ par. 15 Para sa pagtokar sa halaga kan kagadanan ni Jesus bilang atang, helingon an kapitulo 5 kan librong Ano Man Nanggad an Itinotokdo kan Biblia?\nSi Jehova Nagtatao nin Probisyon na “Pantubos na Karibay nin Dakol”\nAn simple pero malinaw na katokdoan makakatabang sa saimo na magin mas harani sa Dios.


Seghea.com Banal na Kasuratan - Bicol\nAma niamo, na yaon ka sa lagñit. Sasambahon an gñaran mo. Dumatong logod an kahadean mo. Guibohon an boot mo, digdi sa daga nin siring sa lagñit. Itao mo samo gñunian an samong kakanon sa aroaldao. Asin ipatawad mo samo an samong magña kasalan siring na kamo nagpatawad sa magña may sala samo. Asin dai mo kami darahon sa sugot, kundi iligtas mo kami sa maraot. (Huli ta siamo an kahadean, asin an kapangyarihan, patin an kamurawayan, sagkod noarin man. Auot pa.) Mateo 6:9-13\nMagna Salmo - 23\nSi Jehova iyo an sakuyang parapagñataman; day nin anoman na magkukulang sa sakuya. Sa magña kamugtakan na igua nin magña lombod na pasabsaban dian ako ibubugtak: sa kataid nin magña tubig nin kapahigñaloan dian ako pagñagñatamanon. Paparigonon nia an sakuyang kalag; kakabiton ako nia sa magña dalan nin katanosan huli kan pagkamoot sa saiyang gñaran. Minsan maglakao sa kapantayan kan limpoy nin kagadanan, day ako matatakot sa anoman na karatan; huli ta ika masa sa kaibahan ko: an saimong badas asin sogkod tatauan ako nin caragñahan. Aandamon mo an lamesa sa atubagñan ko, sa atubang nin sakuyang magña parapasakit: pinahidan mo an sakuyang payo nin si lana: an sakuyang kopa nagsosobo. Sa katotoohan an marhay asin an pagkaherak magdadanay sa sako sa gabos na magña aldao nin sakuyang pagkabuhay: asin sa harong ni Jehova magoontok ako sagkod lamang.\nCopyright © 1978 Philippine Bible Society\nNAKADANGOG KA NA KAN APAT NA PRINCIPIO NIN DIOS?


firesetter news: An Pangapodan sa Pagbago\nSa tataramon na Griego an apod kaini metanoia, boot sabihon pagbago o pagkambyo nin isip na nakakaapekto sa pinakagamot kan satong pagkatawo.\nAn satong ebanghelyo ngonyan nagpapahayag kan awit ni Maria, an Magnificat. Ini awit nin katalingkasan asin kamurawayan. Sabi ni Maria, an saiyang kalag nag-oomaw sa Kagurangnan, an saiyang espiritu nag-oogma sa Dios na saiyang paraligtas.\nSi Maria maogma asin mamuraway nin huli ta bolanos an saiyang pagsarig sa Kagurangnan. Siring man kaini an makakamtan kan mga naglalakaw sa dalan ni Maria, dalan nin pagbago kan sadiri pasiring sa tunay na katalingkasan.\nAn enot na kaipuhan midbidon sa dalan nin pagbago kan sadiri iyo an presensya asin paghiro kan Espiritu Santo. Siya an nangangapodan, nagpapangyari asin nagsustenir nin pagbago sa satong sadiri. Kaipuhan na magin bukas an satong puso asin isip sa Espiritu.\nIkaduwa an pagbago kan satong kaisipan asin paghiling sa buhay. An dapat na mabago sato iyo an tendencia na paorogon an sadiri kisa sa kapwa. Pag nasa satuya an Espiritu asin Siya an satong sinusunod, dai kita mawawara sa dalan nin buhay.\nIkatolo an pagsabuhay nin tanos kan pagtubod. Tanganing magin bilog an pagbago kan sadiri, dapat an pagtubod naisasabuhay. Boot sabihon, nin huli ta kita Simbahan nin komunyon asin misyon, dapat naghihingowa kita na magsaksi sa pagkamoot, linigon an pulitika, atamanon an kapalibutan, protektahan an buhay, suportahan an pamilya, asin iba pa.\nIkaapat an pagbulong kan lugad nin pagkabaranga asin pagtabang para sa kaboronyogan nin tawo. An tentasyon nin kinaban nagdadara nin salang paghiling sa katalingkasan asin kaogmahan. Sa pagbukod kan tawo sa sala na kaogmahan, nagkakawsa siya nin pagkabaranga asin pagkamakasadiri. An tunay na pagbago kan sadiri dai minatapos sa sadiri man sana kundi sa pakipagkapwa asi pagmukna nin kaboronyogan.\nPagbago hale saen? Pagbago para saen? Ini an duwang dakulang hapot sa pagbago kan sadiri. Katakod ini kan duwang parte kan ideya nin katalingkasan na may pinagtatalingkasan asin may padudumanan (freedom from and freedom for). An simpleng simbag:\n1. Minatalingkas kita hale sa kaoripnan nin kasalan. An pagpatalingkas kan Dios sa mga Israelita sa kaoripnan sa Ehipto sarong dakulang alegorya kan katalingkasan na ini hale sa kasalan. Ano an mga nagpapaoripon sa sato ngonyan? Pwede ining maraot na ugali na nagin nang habit na dipisil nang pondohon, o ano man na adiksyon, o bako marhay na pakipagrelasyon, o labi pagmawot nin materyal na kaogmahan. An mga bagay na ini, minsan nagtatao man nin kaogmahan, aram ta mas nakakaraot kan satong buhay.\n2. Minabago kita pasiring sa tunay na katalingkasan. Asin an tunay na katalingkasan daa nahihiling sa kadakulan kan pwede tang pagpilian (multiplicity of choices) kundi sa kapasidad tang mamili asin magin maimbod (capacity to choose and commit), tanganing sa siring makua niato an tunay na kaogmahan na nagbibilog kan buhay.\nHudyan na pagirumdom: an pangapodan sa pagbago nin buhay asin pagtalingkas sa kasalan, kun sadiring kusog asin tibay sana an gagamiton, dai ta kayang gibohon. Ini an mensahe kan Pasko: na igwa kita nin Dios-na-uya-sato na naghahalat na akoon ta an tinatao Niyang presensya asin kusog sa satong buhay tanganing madara kita sa tunay na pagbago kan sadiri, tunay na katalingkasan asin kaogmahan.


Siisay sa tolo?\nAn mga tambay sa SM, Robinsons asin mga coffee shops nagpupuon nang magpurustahan kun siisay ka Mayor Nelson Legacion, ex-Mayor John Bongat asin Tato Mendoza an magana sa eleksyon sa Mayo norong taon.\nMayong kasiguruhan kun siisay sa tolo an masunod na alkalde kan Naga pero an sierto y seguro an gabos sainda kampi ki Leni Robredo para presidente kan Pilipinas.\nIyan daa an dahilan kun tano ta si VP Leni nagpatukdok nin harong sa Magarao na dai man nagboboto sa mga kandidato sa ciudad nin Naga.\nBistado an tolo na kaalyado kan pamilya Robredo, si Tato Mendoza na nagmanehar kan Naga City Terminal sa halawig na panahon sa kagustuhan kadtong depuntong Jess M. Robredo, si ex-mayor Bongat an nag-alkalde kan Naga sa kagustuhan man guiraray ni JMR, si Mayor Legacion na nagpara Bise ki Bongat asin ngonyan iyo na an nakatukaw na alcalde kan City Hall.\nMay nagsasabi na si Bongat an magana ta marhay sa tao asin marhay an PR, may programa pa sa radyo asin nagtataong libreng servicio legal sa mga taga Naga. An campaign manager niya pati si Mrs. Farah Raṅola Bongat na aktibong marhay sa social media.\nMay nagtutubod naman na pakalihis nin tolong pag-porbar si Tato Mendoza magana na ngonyan na eleksyon ta gulpi pang kwartang pang-kampanya. Apuera kan magayon na Almeda highway na pinaguibo kan pamilya ninda yaon pa kasurog an mga bilyonaryong si David Consungi asin FF Cruz. Pirme pang gulping tao an famusong MPlaza na ngonyan nagkukuno-kuno naman nin mga kostumer lalo na an mga aki asin ina.\nPero ako personalmente nagtutubod na si incumbent Mayor Son Legacion iyo pa an magana sa Mayo 9 ta siya an incumbent, magayon an performance niya bilang anti-Covid warrior kasurog niya pa si Arsobispo Rolly Tirona asin ta kadakul kuarta an gobyerno lokal mantang an Naga igwa nin poco mas o menos sarong bilyon na IRA o Internal Revenue Allotment. Napagayon niya pa an Plaza Rizal asin an sidewalks sa centro kan Naga.\nMaski sa pagka-Bise Alkalde bintahi pa si Nene Veluz de Asis. Magayon Seguro kun mag-debate si Nene kontra sa challenger na si Judge Zeny Najera Bragais.\nSi Tots De Quiros maski bistadong broadcaster sa Manila asin naguin alkalde na sa Catanduanes pwede man magpartisipar sa debate.\nSi Mrs. Bragais asin Mrs. de Asis magkasarabay sa colegio kan dekada 60-70.\nSa mga konsehales sa primerong pagkakataon burulyada na an ralaban ta an mga kandidato anas- anas man may kanya-kanyang balwarte, pero an mga incumbents arog ki Joe Perez, Lito Del Rosario asin Sonny Raṅola dakula an oportunidad na maka-iba sa top 10.\nSi Oyeng Rosales bilang pinaka-juven pwede man guiraray mag-topnotcher.\nAn mga bagito arog ki Aries Macaraig, Eduardo Gregorio asin si General Omar Buenafe may guila-guilang makalaog sa magic 10.\nPero kwidaw kamo ta si Nathan Sergio, PWD, kandidato guiraray para konsehal pero suhay na ki Tato Mendoza. Solong naglalakaw sa mga harong-harong sa 20ng barangay tanganing magpaguiromdom na si Sergio kababayan sa Buhi ni Legacion kandidato na naman pero Independiente.\nNalibot niya an Naga kan naka-aguing 2ng pirilian ngonyan liliboton niya sa ikatolong beses.\nBasta an segurado ko an mahigos magkampanya iyo an magana maguin para mayor, vice-mayor o city councilor.\nMaogma an masunod na konseho kan Naga ta haralo-halo na pero gabos dating kolor yellow ngonyan kolor pink na (pati pisngi).


Madali na naman po an fiesta ni INA. Ano man an kahulugan kan ginigibong pagsungko ni INA?\nPagpoon kan bulan na Julio, sa ibang parokya ginigibo na an pagsungko kan imahen ni INA sa mga establicimiento, oficina, organisasyon o institusyon. Enot, ini nagpapagiromdom kan pagsungko ni Santa Maria sa saiyang pinsan na si Isabel. (Lucas 1:39-55) Maski na ngani siya an pinili nin Dios na magin Ina ni Jesus, si Maria sa kapakumbabaan nagsungko sa saiyang pinsan tanganing antabayan man siya sa saiyang pagbados.\nAn pagsungko nagpapahayag man kan katotoohan na bako sana kita an minadalaw sa templo nin Dios, o sa santuario ni Ina, kundi sinda man minadalaw sa sato.\nSa ebanghelyo igua nin istorya kan pagdagos ni Jesus sa harong nin sarong parakasala, si Zakeo. Boot man nin Jesus na magdagos sa satong harong asin puso, dawa na ngani bako man kitang mga maninigo.\nIni nagpapahayag bako sana kan pakisumaro nin Dios sa sato, kundi kan saiyang pagdusay nin buhay para sato. Ata ngani, dai lang an Dios nagdungaw sa daga, kundi siya nanitawo -inako an kaluyahan kan satong laman asin pinasan para sato an satong mga kasalan.\nLabi pa kan pagsungko, is Jesus namundag siring sato asin nakipamuhay sato. An pinili niyang eerokan, bilang omboy, iyo an tulak ni Santa Maria. Kaya huli kaini si Maria tagapagdara kan Dios (Theotokos).\nKaya man sa pagsungko ni Ina, minasungko man si Jesus.\nMarahay ining paggiromdom sa sato, na maski dai kita maninigo, hinahanap kita kan Dios. Akoon man lugod niato si Ina kaiba an saiyang Aki na si Jesus sa satuyang mga puso asin harong. Asin kita man, magin mga tagapagdara ni Ina asin ni Jesus orog na sa mga nangangaipo. Magin makahulugan lugod an saimong pagcelebrar kan fiesta ni INA, Nuestra Señora de Peñafrancia!


73 garo man lang 37\nSarong semana na an naka-agui kan ako mag-celebrar kompleanyo nin pitong dekada saka tolong taon, an pagmati ko garo juven pa pero sa isip na sana.\nArog palan kaiyan an nag-eedad na dai na talaga mapugulan an pag-gurang pero maogma ta salamat sa Mahal na Diyos ta naka-abot pa kita sa arog kaining edad. Dai naman kaipuhanan an engrandeng okasyon nin huli ta an dakul na pagkakan nagkokontribuir sa mga manlaen-laen na helang kan mga seniors arog kan high blood, diabetes, helang sa puso asin iba pa.\nKaya lang alangan man na magparatukaw sana ta orog kitang malulupog.\nNaguin ugali kan sakuyang mga kaklase sa elementarya asin high school antes kan pandemic na magtiritiripon, mag-oro-orogma, magkarantahan, magbara-baraylehan dawa simple sana an pwesto arog kan sinuman, ginatan, barbeque (bawal na kuta na yan ta mataba), softdrinks na prohibido man sa mga gurang ta mahamis kaya lang dai mapugulan ta potluck may kanya-kanyang dara pati arak.\nMayo nang nag-sisigarilyo.\nNgonyan na pandemya kaming magka-klase sa elementarya digdi na sana sa harani nagtitiripon asin nag-oorogma sa simple sanang celebrasyon asin simple sanang gubing.\nMayo nang video-ke arog kaidto ta estorbo ka kataraid, mayo na nganing karantahan apuera kan happy birthday.\nAn maogma ta puera kan mga kaklase na dikit na sana ta an iba nagtaralikod na, pero yaraon an mga akin a nagtarabang sa kasiributan, maku-apo na nagtiktok, mga padi/madi, asin mga naka-istar sa mga kataraid na harong na nagdula man.\nPaka pagudto nag-aarabot na an mga bisita poon nang eristoryahan, igwa man nag-arabot haling Manila na mga tugang asin amigo tanganing magbati asin magpa-reretrato sa duenyo asin antes magdiklom puruli na an mga bisita.\nAn pinaka-sorpresa asin maogma an dai ko inaasahan na padara nin bastanteng kakanon hali sa aki kong babae sa Canada.\nAn pinaka-maogmang regalo sakuya iyo an itinao sako ni Vic Nierva asin ni Nilo Aureus na gully proof kan librong “Ini an Totoo” na yaon na sa imprenta ngonyan na mga ngonyan.\nSa totoo lang 10 anyos paka-gradwar elementarya nagpoon na kaming mag-reunion kada 10ng taon sagkod ika-50 anyos kan 2012 asin ika-100 na taon kan Milaor Central School kan 2002. Dai nungka nagbago an samong iribanan, beristuhan pa dawa an iba tiripo na, gururang na pero maogma pa. Si mga para-uma sige pa an uruma sagkod ngonyan, nagta-traktor pa iyo lugod an mabaskog, an mga babae magagayon pa.\nMay nasa abroad, igwa sa Manila an iba yaon na sa kamurawayan. Naguin ugali kan samuyang pag-iriba lalo na sa elementarya na mag-birisitahan lalo na kun may mati-mati, mag-atendir nin kompleanyo, mag-iriba sa ekskursyon maski sa hararayong lugar kairibanan patin mga agom.\nSi mga kaklase kaya sa high school lalo na ngonyan na pandemic tarakot na magruluwas ta dulag sa virus. Ultimo sinda na nag-iba joint kan Milaor Central School Batch 62 asin Ateneo de Naga High School batch 66 kan 2018 sa sarong hotel sa Naga kan 70 anyos ako.\nSinasabi kong an 73 garo man lang 37 tanganing maguin positibo sa actitud sa buhay tangarig lalong maglawig pa. Pero sa totoo lang an 73 juven pa lang an isip asin gama-gama pero an lawas maluya na.\nAn pinaka-marhay na arog samo na tinawan buhay- bagsik nin Kagurangnan iyo an magpangadie nin taimtim bako lang ako kundi an samuyang pag-iriba na maglawig pa man lugopd para sa samuyang mga padangat ma miyembros kan pamilya lalo na an juven pang mga maku-apo.\nIlikay sa mga katibaadan, maka-ngirhat na aksidente asin corona virus 19. An mahalaga maguin marhay sa kapwa asin may naguinibuhan sa komunidad na makatabang sa ibang namamanwaan tanganing makahulugan an buhay sa ibabaw kan kinaban.


Consejal Albeus masunod na appropriation chairman sa 14th SP\nIpapasunod giraray sa 14th Sangguniang Panlungsod kan Ciudad nin Naga an tradisyon na kun siisay an number one councilor sa resulta kan eleksyon iyo an mapugol kan chairmanship sa Committee on Appropriation.\nSi Consejal Jessie R. Albeus, na nakakua nin halangkaw na voto sa pirilian nasyonal saka lokal sa ciudad kan Mayo 9, 2022 iyo na an ciertong masunod na pamayo kan Appropriation Committee na pugol ngunian sa 13th SP Consejal Ghiel ‘‘Oying’’ Rosales na dating nangenotan sa resulta kan eleksyon kan Mayo 2019 sa ciudad sa mga candidatong consejal.\nKinumfirmar ni Albeus sa Bicol Mail na siya na an masunod na pamayo kan sinambit na komite mantang sinabihan na siya ni Rosales ipapasa na niya an kaparejong komite sa masunod na komposisyon kan consejo lokal.\nSinabi pa na mayo naman nagcontra sa ibang miembro kan SP maging si bagong matukaw na elehidong consejal.\nSi CPA/Lawyer Consejal Salvador Del Castillo kun tatanawon sa kalipikasyon iyo an dapat tukahan na mag-chairman alagad sinabi kan re-elected councilor dawa kalipikado siya mayo sa plano na ambisyonan an chairmanship kan appropriation committee.\nAlagad saiyang piglinaw na mayo man sinda kaini sa internal rules envez nasusunod sana an tradisyon na reglamento cada bagong komposisyon kan SP.\nSaiyang sinabi, mas prioridad niya na maging miembro huli ta mas activo siya sa deliberasyon orog na sa pagserne kan mga ordinansa sa appropriation maging sa urulay kan annual budget.\nMagigirumduman si Albeus candidatong independiente asin nanggana sa 2019 election na nag-ika sampolong puesto alagad kan mag-ayon sa Team Naga iyo na an topnotcher councilor sa natatapos palang na pirilian. (DPAureus)


Home / News / Nagprobar magholdup, rinapado nin payong\nNagprobar magholdup, rinapado nin payong\nCIUDAD NIN NAGA—Sa haros oro-aldaw na sumbong sa blotter kan pulis, solamenteng report an nakukua kan mga miembros kan media.\nRetrato hale sa Pixabay\nAlagad, an mga suspechado bwelo sanang nakakagibo kan saindang gusto, na mayo nin peligro sa saindang ilegal na hanap buhay.\nKan sarong aldaw, an magtugang na si Henry Aquirre y Matubid, 38 anyos, taga Jazmin St. Tinago, asin si Henrieta Aguirre, 59 anyos, biktima na naman kan nasambit na mga criminal.\nSabi sa report sa media, an magtugang na Aguirre, mientras na pasiring sa Mayon Avenue, poco mas o menos alas 2:45 nin hapon, hinipaan nin duwang lalaki na nakalunad sa motrsiklo na mayo nin plaka.\nAn mga parahabon nakasulot nin helmet na tahob na entero an lalawgon.\nIpinahayag sa sumbong kan mga victima na kan matangodan sinda kan duwang lalaki, marikas na pigprobaran na agawon kan mga suspechado si dara-darang shoulder bag ni Henrietta.\nMaray sanang dae nagpahunod an victima.\nHinurohombalan niya an mga suspechado kan saiyang darang payong, hastang makaisip na magdulag an mga lalaki pasiring sa direksyon kan Caceres St. digdi na mayong nakua nin ano man na bagay na gusto kunta nindang holdupon.\nMientrastanto, pag alas 2:50, o limang munutos sana pakalihis kan enot na incidente, an pusuanon na mga paraholdup nag-atake na naman sa saro pang victima.\nSarong lalaki na may pangaran na Dionesio Miguel y Olaguer, 52 anyos, taga Caceres St., City Heights Subdivision, Tinago, an nagreport na binirada man siya kan duwang lalaki.\nAn victimang si Miguel nag-estorya sa nagpondo sa saiyang tungod an duwang lalaki na nakalunad sa motrsiklo.\nKan panahon na ito, si Miguel yaon sa atubangan kan saindang harong, naghihirahay kan fuse kan saindang awtong Pajero.\nPagpondo kan mga holduppers, derecho na tinutukan siya kan armas na badil na dae aram an calibre.\nHuli sa pagkabigla, mientras siyang natututokan nin badil, hinagad si saiyang cellphone, asin an itom na shoulder bag na may mga laog nin mga importanteng papeles asin mga gamit arog kan ATM cards, reading glass, cash na P3,000.00, asin mga bulong.\nArog kan dati, marikas na nagpaharorot kan saindang motorsiklo an duwang suspechado, na dae nabisto kan victima.\nMientrastanto, an pulis kan ciudad na ini mayong ikinakapaliwanag kun ano na an saindang plano sa dae nang katapusan na pag-operar kan mga kriminal.—BICOLSTANDARD.COM\nNagprobar magholdup, rinapado nin payong Reviewed by Bicol Standard on Monday, May 25, 2015 Rating: 5


1Patakaran sa pagpapakarhay, kombensiyon sa pagpapakarhay, asin formatting\n2Katipunan kan pig-edit\n4Ipahiling an mga pagbabago\n5Protektadong mga pahina\n6Iba pang porma nin pag-edit\nI-click an "Baguhon" page tab sa taas kan pahina.\nI-click an "I-save an pahina" button.\nMarhay man na gamiton an "Pasirip" button tanganing mahiling mo an saimong mga pigliwat bago mo ini isave. Katakod man ini kan tracking changes huli ta sa kada save mo, mahihiling ini kan iba bilang nakalain man na pagliwat. Dai man ini kaipuhan na pagparaintindihon alagad mas marhay na ibitaran na an sala sa saimong gibo sa paagi nin preview, kisa pigsave mo dangan mahaman nin panibagong pagliwat.\nAn saro pang opsyon iyo an "Ipahiling an mga pagbabago" button na mapahiling saimo kan pinagkaiba kan presenteng bersyon sa edited na bersyon.


BASAHON SA Albanian Aleman American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Griego Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“[An] mensahero ni Jehova nagsabi: . . . ‘“Ako nasa kaibanan nindo,” an sabi ni Jehova.’”—HAGEO 1:13.\n1. Anong kaagid na hula para sa satong kaaldawan an sinambit ni Jesus?\nNABUBUHAY kita sa sarong importanteng panahon sa kasaysayan. Siring kan pinapatunayan kan kaotoban kan hula sa Biblia, poon kan 1914 yaon na kita sa “aldaw kan Kagurangnan.” (Kapahayagan 1:10) Tibaad napag-adalan na nindong marhay an temang ini, kaya aram nindo na an “mga aldaw kan Aki nin tawo” na may kapangyarihan sa Kahadean ikinomparar ni Jesus sa “mga aldaw ni Noe” asin sa “mga aldaw ni Lot.” (Lucas 17:26, 28) Sa siring, ipinapaheling kan Biblia na ini sarong kaagid na hula. Pero, may saro pang kaagid na maninigo niatong odok na estudyaran.\n2. Anong asignasyon an itinao ni Jehova ki Haggeo asin Zacarias?\n2 Estudyaran niato an sarong situwasyon na nangyari kan kaaldawan kan Hebreong mga propeta na si Haggeo asin Zacarias. Anong mensahe an itinao kan duwang maimbod na propetang idto na may malinaw na aplikasyon para sa banwaan ni Jehova sa satong panahon? Si Haggeo asin Zacarias ‘mga mensahero ni Jehova’ sa mga Judio pakapuli ninda hale sa pagkabihag sa Babilonya. Isinugo sinda tanganing aseguraron an mga Israelita na suportado sinda nin Dios sa pagtogdok liwat kan templo. (Haggeo 1:13; Zacarias 4:8, 9) Minsan ngani haralipot an libro na isinurat ni Haggeo asin Zacarias, an mga iyan kabtang kan “gabos na Kasuratan [na] ipinasabong nin Dios asin kapakipakinabang para sa pagtokdo, sa pagsagwe, sa paghusay kan mga bagay, sa pagdisiplina sa katanosan.”—2 Timoteo 3:16.\nManinigo Kitang Magin Interesado Dian\n3, 4. Taano ta maninigo kitang magin interesado sa mensahe ni Haggeo asin Zacarias?\n3 Tunay nanggad, an mensahe ni Haggeo asin Zacarias kapakipakinabang para sa mga Judio kan kaaldawan ninda, asin an mga hula ninda nagkaigwa na nin kaotoban kaidto. Pero, taano ta nakakaseguro kita na maninigo kitang magin interesado ngonyan sa duwang librong ini? May maheheling kitang indikasyon sa Hebreo 12:26-29. Kinotar dian ni apostol Pablo an Haggeo 2:6, na nagtataram manongod sa ‘pagyugyug nin Dios kan kalangitan asin kan daga.’ Sa katapustapusi, an pagyugyug maresulta sa ‘pagbagsak kan trono nin mga kahadean asin pagpara kan kakosogan kan mga kahadean nin mga nasyon.’—Haggeo 2:22.\n4 Sa pagkotar sa Haggeo, sinasabi ni Pablo kun ano an mangyayari sa “mga kahadean nin mga nasyon” asin an manongod sa kalabihan kan dai matatanyog na Kahadean na aakoon kan linahidan na mga Kristiano. (Hebreo 12:28) Maheheling nindo digdi na an hula ni Haggeo asin Zacarias nagtotokdo sa sarong panahon na dai pa nangyayari kan isurat an libro nin Hebreo kan enot na siglo kan satong Komun na Kapanahonan. Yaon pa sa daga ngonyan an natatada kan linahidan na mga Kristiano, na magmamana kan Mesiyanikong Kahadean kaiba ni Jesus. Huli kaini, an Haggeo asin Zacarias seguradong may kahulogan para sa satong panahon.\n5, 6. Ano an mga pangyayari bago kan paglilingkod ni Haggeo asin Zacarias?\n5 An libro nin Esdras nagtatao nin nagkapirang makasaysayan na impormasyon. Pakapuli kan mga Judio hale sa pagkabihag sa Babilonya kan 537 B.C.E., pinamahalaan ni Gobernador Zorobabel asin kan Halangkaw na Saserdoteng si Josue (o Jesua) an pagbugtak kan pundasyon kan bagong templo kan 536 B.C.E. (Esdras 3:8-13; 5:1) Minsan ngani nagin dahelan iyan nin dakulang paggayagaya, dai nahaloy nagpoon na matakot an mga Judio. An mga kaiwal, “an mga tawo sa daga,” sabi kan Esdras 4:4, “daing ontok na pinapaluya an kamot kan mga taga Juda asin pinapaluya an saindang boot sa pagtogdok.” An mga kaiwal na iyan, partikularmente an mga Samaritano, naggibo nin putik na mga sahot tumang sa mga Judio. Sinutsutan kan mga nagkokontrang ini an hade kan Persia na iprohibir an pagtogdok kan templo.—Esdras 4:10-21.\n6 Luminuya an enot na entusiasmo sa pagtogdok kan templo. An mga Judio nagin okupado na sa personal na intereses. Minsan siring, kan 520 B.C.E., 16 na taon pakatapos na ikabugtak an pundasyon kan templo, isinugo ni Jehova si Haggeo asin Zacarias tanganing pahiroon an banwaan na ipadagos an pagtogdok kan templo. (Haggeo 1:1; Zacarias 1:1) Huling napahiro kan mga mensahero nin Dios asin may malinaw na ebidensia kan pagsuportar ni Jehova, ipinadagos kan mga Judio an pagtogdok kan templo asin nahaman iyan kan 515 B.C.E.—Esdras 6:14, 15.\n7. An kamugtakan kan kaaldawan kan mga propeta igwa nin anong kaagid sa presenteng mga panahon?\n7 Aram daw nindo an kahulogan kan gabos na ini para sa sato? Igwa kitang kaipuhan na gibohon may koneksion sa paghuhulit kan ‘maogmang bareta kan kahadean.’ (Mateo 24:14) Tinawan nin espesyal na importansia an gibohon na iyan pakatapos kan Guerra Mundial I. Kun paanong an suanoy na mga Judio binutasan sa literal na pagkabihag sa Babilonya, an banwaan ni Jehova sa presenteng aldaw pinatalingkas man sa pagkabihag sa Dakulang Babilonya, an pambilog na kinaban na imperyo nin falsong relihion. An mga linahidan nin Dios nagmaigot sa gibohon na paghuhulit, pagtotokdo, asin paggiya sa mga tawo pasiring sa tunay na pagsamba. An gibohon na iyan nagpapadagos ngonyan sa mas dakulang sokol pa ngani, asin tibaad nakikikabtang kamo sa gibohon na iyan. Ngonyan na an panahon na gibohon iyan, huling an katapusan kan maraot na sistemang ini haranihon na! An ipinagboot nin Dios na gibohon na ini kaipuhan na magpadagos sagkod na mag-interbenir si Jehova sa mga gibo-gibo nin tawo sa “dakulang kahorasaan.” (Mateo 24:21) Iyan an mahale kan karatan asin mapangyari sa tunay na pagsamba na biyong umoswag sa daga.\n8. Taano ta makakakompiar kita sa pagsuportar nin Dios sa satong gibohon?\n8 Siring kan ipinapaheling kan hula ni Haggeo asin Zacarias, makakasierto kita sa pagsuportar asin bendisyon ni Jehova mantang bilog na puso kitang nakikikabtang sa gibohon na ini. Sa ibong kan mga paghihingoa kan nagkapira na olangon an mga lingkod nin Dios o iprohibir an gibohon na iinasignar sa sainda, mayong gobyerno an nakapapondo sa pag-oswag kan gibohon na pag-ebanghelyo. Isip-isipa nindo kun paano binendisyonan ni Jehova nin pag-oswag an gibohon na pan-Kahadean sa nakaaging mga dekada pakatapos kan Guerra Mundial I asin sagkod sa panahon niato. Pero, dakol pa giraray an gigibohon.\n9. Anong kamugtakan kan suanoy an maninigo niatong tawan nin atension, asin taano?\n9 Paano an nanodan niato sa Haggeo asin Zacarias orog pang mapahiro sa sato na kuyogon an pagboot nin Dios na maghulit asin magtokdo? Bueno, tawan niato nin atension an nagkapirang leksion na puede niatong makua sa duwang librong ini kan Biblia. Halimbawa, estudyare nindo an nagkapirang detalye na konektado sa pagtogdok kan templo na kinaipuhan na gibohon kan nakabalik na mga Judio. Siring kan nasambitan na, an mga Judio na nagpuruli sa Jerusalem hale sa Babilonya dai nagmaigot sa pagtogdok ninda kan templo. Pakatapos nindang ibugtak an pundasyon, nanluya sinda. Nagkaigwa sinda nin anong salang punto de vista? Asin ano an manonodan niato dian?\nPagkaigwa nin Tamang Pagmansay\n10. Nagkaigwa an mga Judio nin anong salang punto de vista, asin may anong resulta?\n10 An nakabalik na mga Judio nagsasarabi: “Dai pa nag-abot an panahon.” (Haggeo 1:2) Kan ponan ninda an pagtogdok kan templo, na ibinubugtak an pundasyon kan 536 B.C.E., dai sinda nagsasabi na “dai pa nag-abot an panahon.” Alagad dai nahaloy nagpaapekto sinda sa pagkontra kan mga kataed asin sa pakikiaram kan gobyerno. Pinonan kan mga Judio na tawan nin orog na importansia an saindang sadiring mga harong asin an saindang sadiring kaginhawahan. Ikinokomparar an kalaenan kan sadiri nindang mga harong na may mga entrepanyo nin de kalidad na kahoy asin kan dai haman na templo, si Jehova naghapot: “Panahon daw ini na kamo mismo mag-istar sa saindong mga harong na may mga entrepanyo, mantang an harong na ini raot?”—Haggeo 1:4.\n11. Taano ta kinaipuhan na tawan ni Jehova nin konseho an mga Judio kan panahon ni Haggeo?\n11 Iyo, iba na an mga prioridad kan mga Judio. Imbes na padagos na enoton an katuyohan ni Jehova na itogdok liwat an templo, an pinagkakasibotan kan banwaan nin Dios iyo an saindang sadiri asin an saindang mga erokan. Pinabayaan an gibohon sa harong nin Dios para sa pagsamba. An tataramon ni Jehova na nakasurat sa Haggeo 1:5 nag-eenkaminar sa mga Judio na ‘isentro ninda an saindang puso sa saindang mga dalan.’ Sinasabihan sinda ni Jehova na umontok asin horophoropon an saindang ginigibo asin estudyaran kun ano an epekto sa sainda kan dai ninda pag-enot sa saindang buhay kan pagtogdok kan templo.\n12, 13. Paano ilinaladawan kan Haggeo 1:6 an kamugtakan kan mga Judio, asin ano an kahulogan kan bersikulong iyan?\n12 Siring kan maiimahinar nindo, an napasalang mga prioridad kan mga Judio personalmenteng nakaapektar sa sainda. Mangnoha nindo an pagmansay nin Dios na ipinahayag sa Haggeo 1:6: “Nagsabwag kamo nin kadakol na banhi, alagad an ilinalaog kakadikit. May karakanan, alagad iyan bakong sagkod na mabasog. May irinoman, alagad bakong sagkod na maburat. May pagsulot nin gubing, alagad dai nin siisay man na naiimbongan; asin sia na nagpapatangdan nagpapatangdan nin supot na may mga labot.”\n13 An mga Judio nasa daga na itinao sa sainda nin Dios, pero an ani kaiyan bakong arog kan gusto kutana nindang mangyari. Dai sinda binebendisyonan ni Jehova, siring kan ipinatanid nia. (Deuteronomio 28:38-48) Huling mayo kan saiyang pagsuportar, an mga Judio nagsabwag nin banhi alagad kakadikit an ani, mayo nin igong kakanon na makakabasog sa sainda. Huling mayo kan bendisyon nia, dai sinda makakasulot nin maimbong na mga gubing. An kuartang ginaganar ninda sa pagtrabaho garo pa ngani ilinalaag sa sarong supot na pano nin labot, na dai nin napapakinabangan an mga tinatangdanan. Kumusta man an pananaram na: “May irinoman, alagad bakong sagkod na maburat”? Dai iyan puedeng mangahulogan na an pagkaburat ebidensia na binebendisyonan sinda nin Dios; kinokondenar nia an pagburat. (1 Samuel 25:36; Talinhaga 23:29-35) Imbes, an pananaram na iyan saro pang pagsambit manongod sa dai pagbendisyon nin Dios sa mga Judio. Ano man na arak na magigibo ninda magigin limitado sana, bakong igo tanganing makaburat. Ini an traduksion kan Revised Standard Version sa Haggeo 1:6: “Nag-iinom ka, alagad nungka kang naninigoan.”\n14, 15. Anong leksion an manonodan niato sa Haggeo 1:6?\n14 An leksion na maninigo niatong manodan sa gabos na iyan bakong manongod sa disenyo o pagdekorar sa harong. Haloy pa bago an pagkadistiero, tinaraman na ni propeta Amos an mga mayayaman sa Israel huli sa saindang “mga harong na marfil” asin huli sa saindang ‘paghigda sa mga sopang marfil.’ (Amos 3:15; 6:4) An maadornong mga harong asin may dekorasyon na mga muebles dai naghaloy. Sinalakat kan nanggaranang kaiwal an mga bagay na idto. Pero, pakalihis nin dakol na taon, pagkatapos nin 70 taon na pagkadistiero, dakol sa banwaan nin Dios an dai nagkaleksion digdi. Magkakaleksion daw kita? Angay na maghapot an lambang saro sa sato: ‘Sa totoo, guranong importansia an itinatao ko sa sakong harong asin sa mga dekorasyon kaiyan? Kumusta man an pagplano na kumua nin dagdag na edukasyon tangani na paoswagon an sarong karera, minsan ngani an paggibo kaiyan aagawan nin lugar an mahalagang mga aspekto kan sakong espirituwal na buhay?’—Lucas 12:20, 21; 1 Timoteo 6:17-19.\n15 An satong nabasa sa Haggeo 1:6 maninigong magparealisar sa sato na kaipuhan niato an bendisyon nin Dios sa satong buhay. Mayo kaiyan an mga Judiong idto kan suanoy, na ikinapahamak ninda. Baga man abunda kita sa materyal na mga bagay o bako, kun mayo sa sato an bendisyon ni Jehova, sierto nanggad na makakaraot iyan sa satong espirituwalidad. (Mateo 25:34-40; 2 Corinto 9:8-12) Pero, paano niato maaako an bendisyon na iyan?\nNagtatabang si Jehova Paagi sa Saiyang Espiritu\n16-18. Sa konteksto kaiyan kan suanoy, ano an kahulogan kan Zacarias 4:6?\n16 An kapwa propeta ni Haggeo, si Zacarias, napahiro na itampok an mismong paagi nin pagmotibar asin pagbendisyon ni Jehova sa mga deboto kaidto. Asin ipinapaheling kaini kun paano man nia kamo bebendisyonan. Mababasa niato: “‘Bakong paagi sa puersa militar, ni sa kapangyarihan, kundi paagi sa sakong espiritu,’ nagsabi si Jehova nin mga hukbo.” (Zacarias 4:6) Tibaad parate na nindong nadadangog na kinokotar an bersikulong ini, alagad ano an nagin kahulogan kaiyan para sa mga Judio kan kaaldawan ni Haggeo asin Zacarias, asin sa siring ano an kahulogan kaiyan para sa saindo?\n17 Girumdoma na an ipinasabong na mga tataramon ni Haggeo asin Zacarias nagkaigwa nin marahayon na epekto kan panahon na idto. An sinabi kan duwang propetang idto nagpakosog liwat sa maimbod na mga Judio. Si Haggeo nagpoon na humula kan ikaanom na bulan kan 520 B.C.E. Si Zacarias nagpoon na humula kan ikawalong bulan kan taon na iyan. (Zacarias 1:1) Siring kan maheheling nindo sa Haggeo 2:18, an paggibo kan pundasyon ipinadagos nin may kaigotan kan ikasiyam na bulan. Kaya napahiro an mga Judio, asin kinuyog ninda si Jehova na may kompiansa sa saiyang suporta. An mga tataramon sa Zacarias 4:6 igwa nin koneksion sa pagsuportar nin Dios.\n18 Kan an mga Judio bumalik sa saindang dagang tinuboan kan 537 B.C.E., mayo sinda nin puersa militar. Minsan siring, prinotehiran asin giniyahan sinda ni Jehova kan magpuli hale sa Babilonya. Asin an saiyang espiritu an nagdirehir sa mga bagay-bagay kan ponan ninda an pagtogdok kan templo dai nahaloy pakatapos kaiyan. Kan oras na ponan liwat ninda nin bilog na puso an pagtogdok, sinuportaran nia sinda paagi sa saiyang banal na espiritu.\n19. Anong makosog na impluwensia an dinaog kan espiritu nin Dios?\n19 Paagi sa serye nin walong bisyon, inasegurar si Zacarias na si Jehova masasakaibahan kan saiyang banwaan, na maimbod na ipagpapadagos an pagtrabaho sa templo sagkod na mahaman. An ikaapat na bisyon, na nakasurat sa kapitulo 3, nagpapaheling na si Satanas aktibo sa pagkontra sa mga paghihingoa kan mga Judio na taposon an pagtogdok kan templo. (Zacarias 3:1) Dai nanggad maoogma si Satanas na maheling an Halangkaw na Saserdoteng si Josue na naglilingkod sa kapakanan kan banwaan sa sarong bagong templo. Maski ngani aktibo kaidto an Diablo na olangon an mga Judio sa pagtogdok kan templo, an espiritu ni Jehova igwa nin dakulang kabtang sa paghale sa mga olang asin sa pagpakosog sa mga Judio na magpadagos sagkod na mahaman an templo.\n20. Paano tinabangan kan banal na espiritu an mga Judio na gibohon an kabotan nin Dios?\n20 Garo baga igwa nin dai mapapangganahan na olang nin pagtumang, na naghahale sa mga opisyal nin gobyerno na nakapaprohibir kan gibohon. Pero, nanuga si Jehova na hahaleon an garo baga “bukid” na ini asin iyan magigin “patag na daga.” (Zacarias 4:7) Asin iyan an nangyari! Si Hadeng Dario I nag-imbestigar asin nadiskobre an dekreto ni Ciro na nag-aautorisar sa mga Judio na itogdok liwat an templo. Kaya hinale ni Dario an pagprohibir asin nag-autorisar na tawan nin kuarta an mga Judio hale sa kaha kan hade tanganing makatabang sa gastos sa pagtogdok. Makangangalas nanggad na pagkabaliktad nin kamugtakan! May kabtang daw digdi an espiritu nin Dios? Makakasierto kita na igwa. Nahaman an templo kan 515 B.C.E., an ikaanom na taon kan paghade ni Dario I.—Esdras 6:1, 15.\n21. (a) Kan suanoy na mga panahon, paano ‘yinugyug nin Dios an gabos na nasyon,’ asin paano luminuwas “an kawiliwiling mga bagay”? (b) Ano an kaotoban kaiyan sa presenteng aldaw?\n21 Sa Haggeo 2:5, ipinagirumdom kan propeta sa mga Judio an tipan na ipinakipagtipan nin Dios sa sainda sa Bukid nin Sinai kan ‘an bilog na bukid natanyog nin labi-labi.’ (Exodo 19:18) Kan kaaldawan ni Haggeo asin Zacarias, may saro pang pagtanyog na gigibohon si Jehova, arog kan ilinadawan sa piguratibong pananaram kan bersikulo 6 asin 7. Magigin maribok an kamugtakan sa Imperyo nin Persia, alagad an pagtogdok kan templo magpapadagos sagkod na mahaman iyan. An mga bakong Judio, “an kawiliwiling mga bagay kan gabos na nasyon,” sa katapustapusi magpapamuraway sa Dios kaiba kan mga Judio sa lugar na iyan nin pagsamba. Sa sarong mayor na paagi sa panahon niato, ‘yinugyug nin Dios an mga nasyon’ paagi sa satong Kristianong paghuhulit, asin luminaog an “kawiliwiling mga bagay kan gabos na nasyon” tanganing sumamba sa Dios kaiba kan linahidan na natatada. Tunay nanggad, an mga linahidan asin an ibang karnero magkaibang pinapano ngonyan nin kamurawayan an harong ni Jehova. An tunay na mga parasambang iyan naghahalat na may pagtubod sa panahon na ‘yuyugyugon ni Jehova an kalangitan asin an daga’ sa saro pang paagi. Iyan tanganing ibagsak asin paraon an kakosogan kan mga kahadean nin mga nasyon.—Haggeo 2:22.\n22. Paano ‘yinuyugyug’ an mga nasyon, na may anong resulta, asin ano pa an mangyayari?\n22 Ipinapagirumdom sa sato an dapit sa grabeng kariribokan na nangyari sa manlaenlaen na elemento na ilinaladawan kan ‘kalangitan asin kan daga asin kan dagat patin kan marang daga.’ Halimbawa, si Satanas na Diablo asin an saiyang mga demonyo ihinulog sa palibot kan daga. (Kapahayagan 12:7-12) Saro pa, an paghuhulit na pinapangenotan kan mga linahidan nin Dios nakayugyug nanggad sa daganon na mga elemento kan sistemang ini nin mga bagay. (Kapahayagan 11:18) Sa ibong kaiyan, “sarong dakulang kadaklan” kan kawiliwiling mga bagay kan gabos na nasyon an uminayon sa espirituwal na Israel sa paglilingkod ki Jehova. (Kapahayagan 7:9, 10) Kairiba kan linahidan na mga Kristiano an dakulang kadaklan sa paghuhulit kan maogmang bareta na sa dai na mahahaloy yuyugyugon nin Dios an mga nasyon sa Armagedon. An pangyayaring iyan an mabukas kan dalan tanganing an tunay na pagsamba magin lubos sa bilog na daga.\n• Kasuarin asin sa anong mga kamugtakan naglingkod si Haggeo asin Zacarias?\n• Paano nindo ikakaaplikar an mensahe na ipinahayag ni Haggeo asin Zacarias?\n• Taano ta nakakaparigon sa boot nindo an Zacarias 4:6?\nAn surat ni Haggeo asin Zacarias nag-aasegurar sa sato kan pagsuportar nin Dios\n[Ritrato sa pahina 23]\n“Panahon daw ini na kamo mismo mag-istar sa saindong mga harong na may mga entrepanyo, mantang an harong na ini raot?”\n[Ritrato sa pahina 24]\nAn banwaan ni Jehova nakikikabtang sa paghuhulit sa ‘kawiliwiling mga bagay kan mga nasyon’\nI-share I-share “Ako Nasa Kaibanan Nindo”


2022: Year of the Bikolano\nNagburutwaan na sa aire, TV asin radyo pati mga peryodiko lokal asin nasyonal an mga pagpipilian na partylists sa enterong Pilipinas.\nKundi an importa ko man sana an mga partylists digdi sa Bikol na nagdadaralagan para sa nagdadangadang na eleksyon arog kan mga matanog na Ako Bikol, Bikol Saro asin Kusog Bikolandia.\nDati dai ako nagboboto nin partylists kan mga naka-agui ta dai ko man bisto an mga nominees o an mga maturukaw bilang mga congressmen sa Camara de Representantes.\nNgonyan garo mapipiritan ako na magboto nin saro sa mga aspiranteng partylists bastang ipamidbid an saindang nominees ta an mga personang iyan kun ano an kalipikasyones kan mga taong iyan iyo an pagbabatayan ko kan sakuyang boto.\nDapat maguin malinaw an plataporma bilang representante kan saindang sektor na iyo an susunudon kan saindang partido sa pagpasar nin mga propuestong leyes na talagang mapapusog asin mapakusog kan saindang pig-rerepresentar na sektor (marginalized sector).\nAktwalmente an orihinal na katuyuhan kan partylists na pigtugutan na mag-eksister sa lindong kan 1987 Constitution iyo na an mga partylists makatabang sa mga regular na congressmen o deputado o legisladores sa paguibo nin mga leyes na orog na mapa-asenso kan manlaen-laen na sektores sa Pilipinas.\nAn mga nominees pati na nanggana sa eleksyon pagnakatukaw sa pwesto garo man lang regular na congressman pati an kantidad kan pork barrel o pondo na nakukua para sa saindang pig-aapod na development programs. Milyones yan an kantidad kaiyan. Dakulaon na kuarta.\nSa presenteng kamurugtakan an mga nakatukaw na partylists congressman may kanya-kanyang programa, agenda asin ideolohiya. Ehemplo an mga miyembros kan Makabayan bloc siring kan Gabriela asin Bayan Muna.\nIgwa man representantes nin mga simbahan asin organisasyon na relihiyoso arog kan El Shaddai, Jesus Lord, asin mga bistadong kabig kan simbahang katoliko.\nIgwa man pig-aapod na “bata” kan Malacaṅang asin an iba bataan kan mga puderosong politiko siring kan mga senadores.\nDigdi sato an tolong midbid na partylists na nagdadalagan ngonyan an Bikol Saro, an pinaka-halawig na eksperyensa asin pirmeng lataw an pangaran sa bilog na rehiyon. Nabisto ini kan eleksyon kan 2010 nanggana an tolong nominees na si depun tong Rodel Batocabe, Abogado Alfredo Garbin, asin an mayaman na negosyanteng si Engr. Zaldy Cu.\nHaloy na namayagpag an Ako Bikol lalo na kan buhay pa si Batocabe alagad garo naputulan nin pakapak kan magadan idtong depuntong Batocabe.\nAn pigpapara balangibog baga kan Ako Bikol sa mga political advertisements iyo an mga iskolar ninda na anas naka- trabaho abroad o naguin nars, engineer asin paratukdo.\nInda ko lang ngonyan na eleksyon ta si Co na sana an natatada na kandidato ta si Garbin makandidato nang alkalde sa Lepazpi City. Dai ta aram kun siisay an dagdag na nominees apuera ki Zaldy Co.\nIni man Kusog Bikolandia na kontrolado ni SND (sir Noel de Luna) dai pa aram kun siisay an nominees apuera sa mediaman na si Arnel Eclarenal.\nSi de Luna kuta na an saro sa mga nominees kundi ngonyan nagdeisyon na magkandidatong congressman sa 3rd district kan Camarines Sur kontra ki Congressman Gabby Bordado.\nSurusuan sinda sa tercier distrito ta apuera ki Bordado asin de Luna, kandidato man sa parehong posisyon si dating Congressman asin Naga City Mayor Cho Roco, dating Solicitor General Joel Cadiz asin dating assistant NEA administrator Agapito Tria.\nIning Bikol Saro na dating partido politikal bago mag-EDSA Revolution na dating kapot kadtong depuntong alkalde Monico Imperial Sr. kan Naga biglang naguin partylists na ngonyan.\nAn huring-huding kontrolado ini kan sarong lider nin political dynasty na sa paagui kan saindang nominee gusto pa lalong mapadakula an dynastiya. Mayo pang pig-aanunciar na nominee sagkod ngonyan.\nDapat ngonyan pa lang ibuyagyag na an pangaran kan mga partylist nominees tanganing maatid-atid na kan mga botante an saindang pipilion.\nAko ngani kun ako hahapoton gusto kung mgangarana gabos an mga partylists kan mga Bikolano tanganing madagdagan an himulo para sa satuya digdi sa rehiyon asin madugangan an mga parasakdo nin fundo hali sa gobyerno nasyonal pasiring sa pobreng Kabikolan.\nBako lang adverstisement an gusto kong madangog kundi an saindang konkretong plano bilang sectoral representatives. Halimbawa an sector kan mga parauma, sector nin trahabador, asin sector nin mga paratukdo.\nAn tolong partylists na nasambit digdi sa Bikol masyadong malabo sa imahinasyon kun ano talaga an saindang boot sabihon mantang an Kabikolan bako man nganing sektor kundi sarong rona o rehiyon.\nDapat matabangan ninda na an pobreng Kabikolan mag-angat an kamugtakan an pagbuhay kan mga namamanwaan, matabangan an sector kan agrikultura lalo na an mga parauma asin paratanom, mabukasan an industriya digdi sa Bikol bako sanang an negosyo na an naguinguinabang an mga darakulang kapitalista.\nOrog pa kun sarong Bikolana an maguin Presidente kan Pilipinas, an mga dagdag na partylist representatives makakatabang pa saiya tanganing orog na mag-uswag an Bikol. Mabukasan na an perukaril asin maguin nang highly organized an mga ciudades nin Naga asin Legazpi.\nKun mapakarhay ta an diskarte ngonyan na taon an year 2022, iyo an Year of the Bikolano.


Itukdo sa mga Aki Kun Paano Magigin Maogma\nTaano si Jehova ta “maogmang Dios”?\nKITA gabos gustong magin maogma, bako daw?— Alagad dikit sana an tawong talagang maogma. Aram mo daw kun taano?— Iyan huli ta dai ninda naaraman an sekreto sa kaogmahan. An paghona ninda an pagkaigwa nin kadakol na materyal na bagay iyo an paaging magin maogma. Alagad kun igwa na sinda kan mga bagay na ini, dai man nagdadanay an kaogmahan ninda.\nUya an importanteng sekreto. Sabi kan Dakulang Paratokdo: “Igwang orog na kaogmahan sa pagtao kisa pag-ako.” (Gibo 20:35) Kaya, paano daw magigin maogma?— Iyo, paagi sa pagtao sa iba asin paggibo nin mga bagay para sa sainda. Aram mo daw iyan?—\nIsip-isipon pa niato ini nin orog. Sinabi daw ni Jesus na an saro na rinegalohan dai magigin maogma?— Dai man. Gusto mong regalohan, bako daw?— Gabos gusto. Naoogma kita kun tinatawan kita nin magagayon na bagay.\nAlagad sinabi ni Jesus na orog pa ngani an kaogmahan kun kita nagtatao. Kaya sa paghona mo siisay daw an mas dakol an itinao sa mga tawo kisa siisay pa man?— Iyo, si Jehova Dios.\nSinasabi kan Biblia na an Dios “nagtatao sa gabos nin buhay asin hinangos patin gabos na bagay.” Tinatawan nia kita nin oran hale sa langit asin siring man kan liwanag kan saldang, kaya nagtutubo an mga pananom asin may kakanon kita. (Gibo 14:17; 17:25) Kaya palan si Jehova inaapod kan Biblia na “maogmang Dios”! (1 Timoteo 1:11) An pagtao sa iba saro sa mga nakapaoogma sa Dios. Asin kun kita nagtatao, iyan makapaoogma man sa sato.\nAno an orog na makapaoogma sa saimo kisa pagkakan mo kan gabos na mirindalan na linuto nindo?\nNgonyan, ano daw an ikatatao niato sa iba? Ano sa paghona mo?— Kun beses may gastos an pagregalo. Kun iyan regalo na binakal mo sa tindahan, kaipuhan bayadan mo iyan. Kaya kun gusto mong tumao nin regalong arog kaiyan, tibaad kaipuhan na magtipon ka nin kuarta sagkod na igwa ka na nin igong ikababakal sa regalo.\nAlagad bakong gabos na regalo dapat na bakalon. Halimbawa, sa aldaw na mainit, masiramon nanggad an sarong baso nin malipot na tubig. Kaya kun tinatawan mo kan regalong iyan an saro na napapaha, puede mong kamtan an kaogmahan na gikan sa pagtao.\nSa maabot na panahon tibaad magluto kamo ni nanay mo nin mirindalan. Maogmahon iyan. Alagad ano daw an puede mong gibohon sa ibang mirindalan na iyan na makapaoogma sa saimo nin orog kisa pagkakan mo kaiyan gabos?— Iyo, puede mong regalohan kaiyan an saro sa mga katood mo. Gusto mo daw na gibohon iyan?—\nAram kan Dakulang Paratokdo asin kan mga apostol nia an kaogmahan sa pagtao. Aram mo daw kun ano an itinao ninda sa ibang tawo?— Idto an pinakamarahay na bagay sa kinaban! Aram ninda an katotoohan manongod sa Dios, asin maogma nindang ipinaabot sa iba an maogmang baretang ini. Ginibo ninda ini na dai tinotogotan an siisay pa man na bayadan sinda nin kuarta para sa itinao ninda.\nSarong aldaw si apostol Pablo asin an dayupot niang katood na si disipulo Lucas may nanompongan na sarong babae na gusto man na magkamit kan kaogmahan sa pagtao. Sia nanompongan ninda sa may salog. Nagduman si Pablo asin Lucas ta nabaretaan ninda na idto lugar na pamibian. Asin totoo man nanggad, pag-abot ninda, nanompongan nindang namimibi an nagkapirang babae.\nNagpoon si Pablo na sabihon sa mga babaeng ini an maogmang bareta manongod ki Jehova Dios asin sa saiyang Kahadean. An saro sa sainda Lidia an ngaran, asin sia nag-atentong marhay. Pagkatapos, gusto ni Lidia na gumibo nin sarong bagay na mapaheling na talagang nagustohan nia an maogmang bareta na nadangog nia. Kaya pinirit nia si Pablo asin Lucas: “Kun ako ibinibilang nindong fiel ki Jehova, dumagos kamo sa sakong harong asin umontok dian.” Asin pinirit nia sinda na magduman sa harong nia.—Gibo 16:13-15.\nAno an sinasabi ni Lidia ki Pablo asin Lucas?\nNaogma si Lidia na magin bisita sa harong nia an mga lingkod na ini nin Dios. Sinda namomotan nia ta tinabangan sia ninda na makanood manongod ki Jehova saka ki Jesus asin manongod sa kun paano mabubuhay sagkod lamang an mga tawo. Ikinaogma nia na matawan si Pablo asin Lucas nin kakanon asin mapagpapahingaloan. Kaya an pagtao ni Lidia nakapaogma sa saiya ta gusto nia talagang magtao. Bagay iyan na dapat niatong girumdomon. Tibaad may magsabi sa sato na kaipuhan kitang magregalo. Alagad kun talagang habo man niatong gibohon iyan, dai makapaoogma sa sato an pagtao.\nTaano ta ikinaoogma ni Lidia na magtao ki Pablo asin Lucas?\nHalimbawa, paano kun may dulse ka na gusto mong kakanon? Kun sabihan taka na kaipuhan na tawan mo kaiyan an ibang aki, maoogma ka daw na ipanao iyan?— Alagad kumusta kun may dulse ka pagkaheling mo sa sarong katood na gustong-gusto mo? Kun ika mismo an nakaisip na tawan kaiyan an katood mo, bako daw na ikaoogma mo iyan?—\nKun beses namomotan niatong marhay an sarong tawo kaya gusto niatong itao sa saiya an gabos asin dai nang itada para sa satong sadiri. Mantang nagtatalubo an pagkamoot niato sa Dios, iyan an maninigo na magin saboot niato manongod sa Saiya.\nTaano ta ikinaogma kan dukhang babaeng ini na itao an gabos na nasa saiya?\nAn Dakulang Paratokdo may midbid na sarong dukhang babae na arog kaiyan an saboot. Naheling nia an babae sa templo sa Jerusalem. Igwa sana ini nin duwang saradit na sinsilyo; iyan sana an nasa saiya. Alagad ihinolog nia an duwang iyan sa kahon bilang kontribusyon, o regalo, para sa templo. Mayo nin nagpirit sa saiya na gibohon iyan. An kadaklan sa mga tawo duman dai ngani nakaaram kan ginibo nia. Ginibo nia iyan ta gusto niang gibohon iyan asin talagang namomotan nia si Jehova. Ikinaogma nia na sia makatao.—Lucas 21:1-4.\nKadakol kan paagi na kita makatatao. May naiisip ka daw?— Kun kita nagtatao ta talagang gusto niatong magtao, magigin maogma kita. Kaya ngani sinasabi sa sato kan Dakulang Paratokdo: “Magin matinao.” (Lucas 6:38) Kun gigibohon niato iyan, mapaoogma niato an ibang tawo. Asin kita an magigin pinakamaogma!\nDagdagan pa niato an pagbasa manongod sa kun paano nagtatao nin kaogmahan an pagtao, sa Mateo 6:1-4; Lucas 14:12-14; asin 2 Corinto 9:7.\nI-share I-share Kun Paano Magigin Maogma


Wq/bcl/Masha Gessen - Wikimedia Incubator\n< Wq | bclWq > bcl > Masha Gessen\nMayo igdi na dapat kita an may deretsong mag-agom, alagad ako man nag-iisip na dai dapat mag'agom. Kalabot sa pakikilaban para sa kasal nin mga binabae an pagputik manongod sa kun ano an gigibohon niato sa pag - agom pag - abot niato dian huli ta nagpuputik kita na an institusyon nin pag - agoman dai maliliwat, asin iyan kasinungalingan.\nAn kasinungalingan bakong konektadong epekto kan ginigibo kan RT; iyan an puso kan pinakapaagihan.\nPakalihis nin haros limang polong taon nin sistematikong pagkalaglag kan espasyo nin publiko, na si Putin, an normal na mga paagi nin pagpalaog nin impormasyon kan regular na mga tawo manongod sa estado kan saindang nasyon mayo na. Saro sanang tawo na nawaran kan saiyang pagbuhay o kabanga kan saiyang natipon an makakabareta na an ekonomiya nagluluya na.\nAn pampublikong espasyo ikinatatakot an rehimen na Putin, na nagmaigot, asin epektibo, na raoton iyan.\nAn mga aktibista asin peryodistang Ruso na nagkukua nin igong mga huma nin kagadanan asin nagkukua kaiyan nin igong importansia sa mga bantay sa pagtangdan parate man na maingat sa saindang hinahanapan. Dai nahaloy pakatapos kan kampeon sa chess na si Garry Kasparov nagpondo sa isport tanganing lumaog sa politika nin bilog na panahon, kan 2004, binayadan nia an sarong grupo nin walong guardia sa grupo, na bako sanang nag - iba sa saiya sa gabos na lugar kundi nagdara man nin inomon na tubig asin kakanon para ki Kasparov tanganing magkakan sa mga pagkakan na ihinihiras sa publiko. Tolong taon na an nakaagi, sinabihan ako ni Kasparov na an gusto nia sa kadaklan manongod sa pagbiahe sa ibang nasyon medyo haloy - haloy nang nakakaula sa saiyang mga guardia. Pakalihis nin sarong taon, an mga huma nagtulod sa saiya na permanenteng bayaan an Rusya.\nAn mga pagsalakay nin hilo posibleng mas lakop pa ngani sa Rusya kisa pag - asasinar paagi sa badil. Kadaklan bantog na gayo, si Alexander Lovinenko, sarong hilom-police whistle-blower, nagadan kan polonium sa London, kan 2006. Kan nakaaging semana, ibinareta nin mga peryodiko sa Britania na an sarong Rusong negosyante na nanholog nin gadan mantang nag - oogma sa sarong timog - gilid nin Londres kan 2012 nagadan nin sarong bihirang hilo sa tinanom. Siya nagin mayor na testigo sa sarong kasong pagpapangana na orihinal na ibinuyagyag kan taga-Cico accountant Sergei Magnitsky, na pinasakitan sagkod na magadan, kan 2009, sa sarong karsel sa Rusya.\nArog kan Soviet regime bago kaiyan, an gobyerno nin Putin nagpapalakop nin takot paagi sa paglaglag sa imahinasyon na kayang protehiran nin saro an saiyang sadiri... An mga tawo na nagtatrabaho sa duwang restawran sa Moscow pinatanidan ako, na laen - laen, manongod sa eksaktong mga lugar nin paghinanyog sa mga aparato sa pagkakan. Dai mapagdududahan an mga patanid. An kakanon sa duwang lugar na iyan, sa parate, bako sanang marahayon kundi garo baga ligtas man. Na, kaiba kan saldang sa tigsoli, nakatatabang na mapagdanay an malaman na sentido nin pagigin normal na igwa nin paagi na makaibanan an magagadanon na peligro na nagin nang sarong katunayan nin pan - aroaldaw na buhay.\nRetrieved from "https://incubator.wikimedia.org/w/index.php?title=Wq/bcl/Masha_Gessen&oldid=5215897"\nThis page was last edited on 10 September 2021, at 12:48.


An Sampulong Damat | Istorya sa Bibliya\nHILINGA an mga ritrato! Iyan an sunod-sunod na damat na ipinaabot ni Jehova sa Ehipto. Inot, mahihiling mong pigpakol ni Aaron kan sugkod an Salog nin Nilo. Dahil kaini, nagin dugo an tubig sa salog. Nagkagaradan an mga sira kaya buminata an salog.\nSunod, nagpaluwas si Jehova nin mga talapang hali sa Salog nin Nilo. Kun sain-sain iyan nagduruman—sa mga hurno, lutuan, higdaan—sa gabos na lugar. Kan magkagaradan su mga talapang, tinarambak iyan kan mga Ehipsiyo, kaya buminata an bilog na Ehipto.\nDangan pinukpok ni Aaron kan sugkod an daga, asin an alpog nagin mga nuknok. Saradit ining insekto na nangangagat. An mga nuknok an ikatulong damat sa Ehipto.\nMga Ehipsiyo sana an tinamaan kan suminunod na mga damat; an mga Israelita dai. An ikaapat na damat darakulang langaw na duminagsa sa mga harong kan gabos na Ehipsiyo. An ikalima iyo an peste sa mga hayop. Dakul na baka, karnero, asin kanding kan mga Ehipsiyo an nagkatirigbak.\nSunod, nagkua si Moises asin Aaron nin abo tapos iwinarak paitaas. Nagkarulugad an mga tawo asin hayop dahil kaiyan. Iyan an ikaanom na damat.\nPagkatapos, initaas ni Moises palangit an kamot niya. Nagpadaguldol si Jehova asin nagpauran nin mga tipak nin yelo o graniso. Idto an pinakagrabeng uran nin graniso sa kasaysayan kan Ehipto.\nAn ikawalong damat iyo an pinakagrabeng pagdagsa nin duron sa Ehipto. Kinakan ninda an gabos na natada kan graniso.\nAn ikasiyam iyo an pagdiklom. Tulong aldaw na grabe an kadikluman sa bilog na Ehipto, pero may liwanag sa lugar kan mga Israelita.\nDangan sinabi nin Diyos sa mga Israelita na wisikan an mga pinto ninda nin dugo nin ugbon na kanding o karnero. Tapos, nag-agi sa Ehipto an anghel nin Diyos. Piglihisan niya an mga harong na may dugo sa pinto. Pero sa gabos na harong na mayong dugo sa pinto, ginadan niya an mga panganay sa tawo asin hayop. Ini an ikasampulong damat.\nPagkatapos kan huring damat, sinabihan ni Faraon an mga Israelita na maghali na. Preparado na an banwaan nin Diyos, asin kan mismong bangging iyan, nagbaklay sinda pahali sa Ehipto.\nExodo kapitulo 7 sagkod 12.


Suboot shabu lab sa Virac, bantay sarado ngonian - BICOL STANDARD | Bicol News\nHome Bicol Bicol News Catanduanes Drugs News Suboot shabu lab sa Virac, bantay sarado ngonian\nSuboot shabu lab sa Virac, bantay sarado ngonian\nVIRAC, Catanduanes 11/26/16 (Bicol Standard) – Mahalat na matawan nin Search Warrant kan Regional Trial Court an mga tawohan kan pulis, tanganing rekisahon na maray an laog kan sarong bodega digdi na pigtutubodan na laboratoryo nin shabu.\nSabi sa report ngonian na bangui, pinondo ngona kan pinag sararong fuerza kan Regional Public Safety Batallion, Catanduanes Provincial Public Safety Office Company asin MPS kan banwaan na ini an saindang operasyon, huli ta madiklom sa lugar, asin naghahalat pa kan Serach Warrant, kun tatawan kan RTC.\nAn petition para sa hinahagad na Search Warrant yaon ngonian sa sala nin RTC Judge Lelu Contreras.\nMientrastanto, an suspechang may laboratoryo nin shabu sa bodega, hale sa sumbong kan sarong senior citizen na nagsumbong na may makusog siyang pagduda na an warehouse sa Bry. Palta, digdi an gibohan kan pigbabawal na droga.\nSa ibong na lado, sa pakipagolay kan media ki C/Insp Francisco Rojas, an para taram kan Catanduanes Police Provincial Office (PPO), sinabi kaini na iparekesa ni Alkalde Samuel Laynes kan banwaan na ini, katuwang an Municipal Police Station asin Police Provincial Office (PPO).\nSabi sa report, an warehouse ginibo dae nagkua nin building permit sa lokal na gobierno, digdi.\nINSPECTION KAN LUGAR\nSa ginibong paginspection kan lugar, nadiskubre kan mga awtoridad na igwa nin mga nasa laog kan botelya nin mga chemical asin igwa pang nasa laog nin mga plastic containers, na pigtutubodad na ingrediente sa pag gibo nin shabu. Igwa pang mga naheling na hydrogenator, pisaran, mga glassware asin motorized mixing apparatus.\nAlagad, sa ginibong pag rekesa kan lugar, an Chinese National na iyong nag ookupar kan nasambit na warehouse an dae inabotan kan mga tawohan kan gobierno.\nEnot pa kaini, maroromdoman na kan Hulyo sana, ngonian na taon an mga ahentes kan gobierno nakacompiscar nin 71ng buldo nin shabu na carculadong nagkakantidad P2.1 M.\nHasta ngonian na bangui na sinusurat an baretang ini an mga pulis na pinapanginotan ni Chief Supt. Melvin Buenafe, an mga tawohan kan Regional Public Safery Batallion, Catanduanes Provincial Public Safery Company, 83th IB kan Philippine Army asin kan mga pulis digdi an nakabantay pa guiraray sa palibot kan warehouse.\nSuboot shabu lab sa Virac, bantay sarado ngonian Reviewed by Bicol Standard on Saturday, November 26, 2016 Rating: 5\nTags : Bicol Bicol News Catanduanes Drugs News


Mayo 29 - Howling Pixel\nMayo 29 an ika-149ng aldaw kan taon (ika-150 sa mga ogdong taon) sa Gregoryanong kalendaryo. Igwang natatadang 216 na aldaw sagkod kan katapusan nin taon.\n1945 - Nagpoon an pagpapatalingkas sa Syudad nin Bacolod sa Negros Occidental kan an tropang Pilipino asin Amerikano buong kusog na luminaban sa mga sundalong Hapones.\n1945 - An Enot na pagbomba kan mga pilotong Amerikano an Yokohama, an kabisera kan Prepektura ng Kanagawa sa Imperyo ng Hapon. Mahigit sa libo-libong mamamayang Hapones an nagadan asin nalugadan tibaad sa pagbomba.\nSi Daniel Dwight Tosh (Boppard, Mayo 29, 1975) dating sarong Amerikanong entertainer.\nSiya nagin Gobernador kan Estado nin Bayelsa poon Desyembre 9, 2005 abot May 28, 2007 nasin nagsumpa komo Bise Presdiente kan Republika Federal n in Nigeria kan Mayo 29, 2007. Si Jonathan kaapil kan namoon na People's Democratic Party (PDP). Kan Enero 13, 2010 an korte federal tinawan siya nin poder na magkapot kan renda nin gobyerno mantang si Presidente Umaru Yar'Adua nagpapabulong sa sarong ospital sa Saudi Arabia. An Senado kan Nigeria kan Pebrero 24, 2010 pig'oyonan an desisyon kan korte na ibalyo na ngona an poder presidensyal ki Jonathan. Kan nagpule na si Yar'Adua, si Jonathan nagpadagos kan saiyang papel bilang pamayo. Kan magadan si Yar'Adua kan Mayo 5, 2010, siya na an nagsangle sa pwesto komo presidente, asin nanumpa siya kan Mayo 6, 2010. Si Jonathan nanngana kan Abril 16, 2011 sa eleksyon presidensyal dawa may nagsasarabi may nangyaring darayaan asin kariribokan sa parteng norte kan nasyon.Namundag kan 1957 sa rona' kan mayaman-sa-asayting Niger Delta, si Jonathan aki sa mga magurang niyang an hanapbuhay naggigibo nin baroto. Sarong kristiyano, siya hale sa Ijaw na etnikong tribu. Siya nag'adal asin nakatapos sa kursong Zoology asin nagin inspektor sa edukasyon, lecturer, asin opisyal sa opisinang tagamato kan kapalibotan bago nagtapsok sa pulitika kan 1998.\nSi Harvey Herschel Korman (Chicago, Pebrero 15, 1927 – Los Angeles, Mayo 29, 2008) dating sarong Amerikanong entertainer.\nSi Juliana Knust Sampaio (Niterói, Mayo 29, 1981) sarong Brasilianong aktres.\nAn Sana Dalawa ang Puso Ko (Sana Duwa an Puso Ko) sarong padalan sa telebisyon kan ABS-CBN. Saro ining romantikong-drama serye na pinagbibidahan nina Jodi Sta. Maria, Richard Yap asin ni Robin Padilla.Pigpadala ini sa Enero 29, 2018, karibay sa Ikaw Lang ang Iibigin.


Ano an Ginigibo sa mga Pagtiripon kan Kongregasyon kan Mga Saksi ni Jehova?\nAn pagkanta, pamibi, pagbasa, asin pagtokar kan Kasuratan mayor na kabtang kan enot na Kristianong mga pagtiripon—na gabos mayo nin ano man na ritual. (1 Corinto 14:26) Arog nanggad kaiyan an maaasahan mo sa mga pagtiripon mi.\nAn pagtotokdo basado sa Biblia asin praktikal. Kada Sabado o Domingo, nagtitiripon an lambang kongregasyon tanganing magdangog nin 30 minutos na diskurso sa Biblia manongod sa sinasabi kan Kasuratan dapit sa buhay asin sa panahon na kinabubuhayan niato. Gabos kami dinadagka na magsubaybay sa sadiring Biblia. Pagkatapos kan diskurso, may sarong oras na Pag-adal sa “Torrengbantayan,” na dian an mga nag-aatender puedeng magpartisipar sa pag-adal nin sarong artikulo sa pinag-aadalan na edisyon kan An Torrengbantayan. Nakakatabang ini sa samo na iaplikar sa buhay an paggiya kan Biblia. Parehong publikasyon an pinag-aadalan sa labing 110,000 na kongregasyon sa bilog na kinaban.\nTinatabangan kaming mapaoswag an abilidad sa pagtotokdo. Nagtitiripon man kami sa sarong banggi sa laog kan semana para sa programa na inaapod na An Satong Kristiyanong Pamumuhay Asin Ministeryo, gamit an bulanan na publikasyon na Workbook sa Pagtiripon Mapadapit sa Pamumuhay Asin Ministeryo. May tolong kabtang an pagtiripon na iyan. An enot iyo an Kayamanan na Yaon sa Tataramon nin Diyos, na nagtatabang sa samo na magin pamilyar sa sarong porsiyon kan Biblia na patienot nang binasa kan mga miembro kan kongregasyon. An sunod iyo an Magin Andam sa Ministeryo, na may mga demonstrasyon kun paano ipapakipag-olay sa iba an Biblia. Sarong parakonseho an nagtatabang sa samo na mapaoswag an abilidad sa pagbasa asin pagtaram. (1 Timoteo 4:13) Sa ultimong kabtang na Pamumuhay Bilang Kristiyano, tinotokar kun paano iaaplikar sa pang-aroaldaw na buhay an mga prinsipyo sa Biblia. May kaiba ining hapot-simbagan na pagtokar na nagpapararom kan pakasabot mi sa Biblia.\nKun maatender ka sa mga pagtiripon mi, daing duda na mahanga ka sa kalidad kan edukasyon sa Biblia na aakoon mo.—Isaias 54:13.\nAno an maaasahan mong madangog sa mga pagtiripon kan Mga Saksi ni Jehova?\nArin sa semanal na mga pagtiripon mi an gusto mong atenderan?\nSiyasaton an nagkapira sa nakaiskedyul na pag-aadalan sa sunod na mga pagtiripon. Hilingon kun ano an manonodan mo sa Biblia na magigin kapakipakinabang sa aroaldaw na buhay.\nPaano Inoorganisar an mga Kongregasyon kan Mga Saksi ni Jehova?\nAramon kun paano kami ginigiyahan asin tinatawan nin instruksiyon paagi sa mga kongregasyon.\nI-share I-share Ano an Ginigibo sa Samong mga Pagtiripon?\nAno an Ginigibo sa mga Pagtiripon kan Mga Saksi ni Jehova?


Gibo 8 | Bibliya Online | New World Translation\nSi Saulo bilang parapersegir (1-3)\nMabungang ministeryo ni Felipe sa Samaria (4-13)\nIsinugo si Pedro asin Juan sa Samaria (14-17)\nNagpurbar si Simon na magbakal nin banal na espiritu (18-25)\nAn opisyal nin palasyo na taga Etiopia (26-40)\n8 Sa parte ni Saulo, uyon siya na ginadan si Esteban. Kan aldaw na iyan, nagpuon an grabeng persekusyon laban sa kongregasyon na yaon sa Jerusalem; gabos sinda, apuwera sa mga apostol, nagkasuruway-suway asin napaduman sa bilog na rehiyon nin Judea asin nin Samaria. 2 Alagad may maimbod na mga lalaking nagkua ki Esteban tanganing ilubong siya, asin tinangisan ninda siyang marhay. 3 Pero pinunan ni Saulo na atakihon an kongregasyon. Linalaog niya an kada harong, asin ginuguyod an mga lalaki saka babayi asin dinadara sinda sa presuhan. 4 Minsan siring, idtong mga nagkasuruway-suway nagpasiring sa manlain-lain na lugar, na nagpapahayag kan maugmang bareta. 5 Si Felipe nagduman sa siyudad* nin Samaria asin pinunan niyang ihulit sa sainda an Cristo. 6 An gabos nakapokus an atensiyon ki Felipe miyentras na nagdadangog sinda sa mga sinasabi niya asin pinagmamasdan an mga tanda na ginigibo niya. 7 Huli ta dakul duman an igwa nin maraot na espiritu, asin an mga espiritu minakururahaw nin makusog saka minaruluwas. Apuwera kaiyan, dakul na paralisado asin pilay an nagkaurumayan. 8 Kaya nagkaigwa nin dakulang kaugmahan sa siyudad na iyan. 9 Ngunyan sa siyudad igwa nin sarong lalaking an pangaran Simon na nagsasagibo nin mahika asin pinapahanga an mga taga Samaria saka nagsasabing matibayon daa siya. 10 Nakua niya an atensiyon kan gabos na tawo, puon sa pinakaordinaryo sagkod sa pinakamidbid, asin sinasabi ninda: “An tawong ini iyo an Kusog nin Diyos, na pig-aapod na Makapangyarihan.” 11 Kaya dahil napahanga niya sinda kan saiyang pagmamahika, medyo haloy man niya sindang napasunod. 12 Alagad kan sinda magtubod ki Felipe, na nagpahayag kan maugmang bareta manungod sa Kahadian nin Diyos asin sa ngaran ni Jesu-Cristo, nabawtismuhan sinda, mga lalaki pati mga babayi. 13 Si Simon mismo nagtubod man, asin pagkatapos niyang mabawtismuhan, pirmi na siyang nag-iiba ki Felipe; asin napangalas siya sa nahihiling niyang mga tanda asin pambihirang mga milagro. 14 Kan mabaretaan kan mga apostol sa Jerusalem na inako kan mga taga Samaria an tataramon nin Diyos, isinugo ninda duman si Pedro asin Juan; 15 nagduman an duwa asin namibi para sa sainda tanganing mag-ako sinda nin banal na espiritu. 16 Dai pa kaya nag-aako kaiyan an maski siisay sa sainda, kundi nabawtismuhan sana sinda sa ngaran kan Kagurangnan na Jesus. 17 Dangan ipinatong kan duwa an saindang mga kamot sa mga taga duman, asin nag-ako sinda nin banal na espiritu. 18 Ngunyan kan mahiling ni Simon na itinatao an banal na espiritu paagi sa pagpatong kan mga kamot kan mga apostol, inalok niya sinda nin kuwarta, 19 na sinasabi: “Tawi man ako kan kakayahan na ini, tanganing an siisay man na patungan ko kan sakuyang mga kamot mag-ako nin banal na espiritu.” 20 Alagad sinabi ni Pedro sa saiya: “Matunaw man lugod an saimong pirak kaiba mo, huli ta iniisip mong makukua mo an daing bayad na regalo nin Diyos paagi sa kuwarta. 21 Bako ka lamang kalabot sa bagay na ini, dahil nahihiling nin Diyos na bakong sinsero an saimong puso. 22 Kaya magsulsol ka sa kasalan mong ini asin magngayo-ngayo* ki Jehova* na lugod mapatawad an maraot na intensiyon kan saimong puso; 23 huli ta nahihiling ko na saro kang mapait na hilo* asin uripon nin karatan.” 24 Bilang simbag sinabi ni Simon sa sainda: “Ipagngayo-ngayo nindo ako ki Jehova* na dai man lugod mangyari sa sako an mga bagay na sinabi nindo.” 25 Sa siring, pagkatapos nindang lubos na makapagpatotoo asin makapagpahayag kan tataramon ni Jehova,* nagpuon sindang magbaklay pabalik sa Jerusalem, na ipinapahayag an maugmang bareta sa dakul na baryo kan mga Samaritano na inaagihan ninda. 26 Alagad, an anghel ni Jehova* nagtaram ki Felipe, na sinasabi: “Magduman ka sa timog sa tinampong pababa hali sa Jerusalem pasiring sa Gaza.” (Saro ining tinampo sa disyerto.) 27 Kaya nagpasiring siya duman, asin uya! may sarong taga Etiopia na opisyal nin palasyo* na may katungdan sa irarom ni Candace na reyna kan Etiopia, asin ini an namamahala kan gabos na kayamanan kan reyna. Nagduman an opisyal sa Jerusalem tanganing sumamba, 28 asin pabalik na siya ngunyan, nakatukaw sa saiyang karwahe mantang binabasa nin makusog an libro ni propeta Isaias. 29 Kaya sinabi kan espiritu ki Felipe: “Ranihan mo an karwaheng ini.” 30 Duminalagan si Felipe na sinasabayan an karwahe asin nadangog niya an opisyal na binabasa nin makusog an libro ni Isaias na propeta, dangan sinabi niya: “Nasasabutan mo daw an binabasa mo?” 31 Sinabi kaini: “Paano ko man ini masasabutan kun mayo nin magtukdo sa sako?” Kaya inagda niya si Felipe na maglunad asin magtukaw sa kataid niya. 32 Buweno, ini an parte kan Kasuratan na saiyang binabasa: “Siring sa sarong karnero dinara siya sa bunuan, asin siring sa sarong kordero na silensiyo sa atubangan kan paragunting kaini, dai niya ibinubuka an saiyang nguso. 33 Ipinasupog siya asin dai tinawan nin hustisya. Siisay an magsasaysay kan mga detalye kan saiyang ginikanan? Huli ta an saiyang buhay tinapos na digdi sa daga.” 34 Dangan sinabi kan opisyal ki Felipe: “Sabihon mo tabi sako, siisay an pinapanungdan kan propeta sa sinabi niyang ini? Siya mismo o ibang tawo?” 35 Sa siring nagpaliwanag si Felipe, asin puon sa parteng ini kan Kasuratan ipinahayag niya sa saiya an maugmang bareta manungod ki Jesus. 36 Miyentras na nag-aabante sinda sa tinampo, naagihan ninda an sarong lugar na may tubig, asin sinabi kan opisyal: “Hilinga! May tubig digdi; ano an nakakaulang sa sako para mabawtismuhan?” 37 *—— 38 Kaya pinapundo niya an karwahe, asin parehong nagbuntog sa tubig si Felipe asin an opisyal, dangan binawtismuhan siya ni Felipe. 39 Pagkahawas ninda sa tubig, si Felipe pinadali-dali kan espiritu ni Jehova* na maghali, asin dai na siya nahiling pa kan opisyal, alagad ta nagpadagos ini sa pagbiyahe na nag-uugma. 40 Pero si Felipe napaduman sa Asdod, asin linibot niya an teritoryo asin padagos na ipinahayag an maugmang bareta sa gabos na siyudad sagkod na makaabot siya sa Cesarea.\n^ O posibleng “sa sarong siyudad.”\n^ O “hudong.”\n^ Sa literal “taga Etiopia na eunuko.” Hilingon an “Eunuko” sa Glosaryo.


Linog - Wikipedia\nAn talâ kan agi nin episentro sa kinàban\nAn linog (Ingles: earthquake) saróng pangyayári na resulta kan biglâ na pagsulwák kan nasáray na enerhiya sa irárom kan dagâ asín iní nagdadará nin seismikong alon. An siring na pagalon-alon kan dagâ minadará nin pagkarápak kan mga edipisyo sa mahíwas na lugar asín pagkawarâ kan buhay nin dakól na tawo. An pansukol sa kusóg kan linog iyó an seismometro. Sa eskala kan Richter, an magnitud na 3 o pababà pa, daí pa naririsá, alágad an magnitud na 7 minamate na gayo. An intensidad kan pagyogyóg sinusúkol man sa eskalang Mercalli.\nSa ibábaw kan dagâ, an mga linog namamate sa hayág na pagkunogkunog kan mismong dagâ o an pagkabungkál kainí. Kun an dakúlang episentro kan linog yaon sa lawód, an katugkádan kan dagat nasapò nin hustong pag-alsa na naresulta sa dolnop (Ingles, tsunami). An pagyogyóg huli sa linog pwede man magkawsa nin pagrásay asín minsán nin pagtúga kan bulkan.\nSa henerikong sentido, an taramon na linog iyó an naglaladáwan nin seismikong pangyayári, magin man iyán natural na penomena o gibogíbo nin tawo, na naresulta sa mga seismikonmg alon. An linog paratì bunga nin pagbarana' sa geologicong fault alágad pwede man mangyári huli sa nuklear na pagpaputók, sa makusóg na pagrásay o pagparadinamita sa irárom.\nAn pinònan nin enot na paggaták iyó iyán an inapód na focus o hiposentro. An termino na episentro tinotomóy an natotongdán sa ibábaw kan dagâ kan si hiposentro.\nAn Wikimedia Commons igwa nin medya dapit sa Linog.\nEarthquake Hazards Program kan U.S. Geological Survey\nIcelandic Meteorological Office website Nagpapahiling sa presenteng sismiko asin bulkanikong aktibidad sa Iceland\nKinua sa "https://bcl.wikipedia.org/w/index.php?title=Linog&oldid=216556"\nHuring binago an pahinang ini kaitong 16 Oktubre 2021, alas 05:45.


ETHER TSAPTER 14\nAn kadaendatahan kan mga katawohan nagdara nin sarong sumpa sa kadagaan--- si Coriantumr nakipaggiyera kontra ki Gilead, sunod ki Lib, asin sunod ki Shiz--- Dugo asin kadestrosohon sa nagtabon sa kadagaan.\nAsin ngonian nagkaigwa nin pagpoon nin sarong dakulaon na sumpa sa bilog na kadagaan nin huli sa kadaendatahan kan mga katawohan, na kun saen, kun an sarong tawo magbugtak kan saiyang gamit o kan saiyang espada sa sukluban niya, o sa lugar na kun saen saiyang pinagtago ini, hilnga, sa kinaagahan, dae na niya ini mananagboan pa, kalat na gayo an sumpang ini sa kadagaan.\n2 Kun baya an lambang tawo pinagdadara an bagay na sadire niya, sa paagi kan saiyang mga kamot, asin habong magsubli ni siya magpasubli; asin an lambang tawo pinagsusukbit an saiyang espada sa may toong kamot, para sa pagdepensa kan saiyang pagsadire asin kan saiyang sadireng buhay asin kan saiyang mga agom asin kaarakian.\n3 Asin ngonian, pagkatapos sa laog nin duwang taon, asin pagkatapos sa pagkagadan ki Shared, hilnga, nag-alsa na man an tugang na lalake ni Shared asin siya nagtao nin pakipaglabanan ki Coriantumr, na kun saen si Coriantumr an nagdaog saiya asin pinaglamag siya sagkod sa kaparangan nin Akish.\n4 Asin ini nangyaring naglipas na an tugang na lalake ni Shared nagtao nin pakikipaglabanan sa saiya sa kaparangan nin Akish; asin an ralabanan nagin grabeng gayo kainit, asin kadakul na rinibong tawo an nagkaturumba sa paagi nin espada.\n5 Asin ini nangyaring naglipas na si Coriantumr naghanda nin pag-atake sa kaparangan; asin an tugang na lalake ni Shared nagmartsa paluwas sa kaparangan sa pagkabanggi, asin nanggadan nin sarong parte kan armada ni Coriantumr, habang sinda nagkabururat.\n6 Asin siya nakaabot sa kadagaan nin Moron, asin ipinamugtak an saiyang sadire sa trono ni Coriantumr.\n7 Asin ini nangyaring naglipas na si Coriantumr nag-eerok kairiba an saiyang armada sa kaparangan sa laog nin duwang taon, na kun saen siya nakaresibe nin dakulaong kusog kan saiyang armada.\n8 Ngonian an tugang na lalake ni Shared, na an pangaran Gilead, nakaresibe man nin kakusugan kan saiyang armada, nin huli kan mga sikretong kumbinasyon.\n9 Asin ini nangyaring naglipas na an saiyang pinakahalangkaw na pade iyo an naggadan saiya habang siya nakatukaw sa saiyang trono.\n10 Asin ini nangyaring naglipas na an sarong sikretong kumbinasyon iyo an naggadan saiya sa sarong sikretong agihan, asin naagaw para sa sadire niya an kahadean; asin an saiyang pangaran iyo si Lib; asin si Lib sarong dakulang tawo, mas dakula pa kesa ibang tawo sa pag-iriba kan bilog na katawohan.\n11 Asin ini nangyaring naglipas na sa enot na taon ni Lib, si Coriantumr nag-abot sa kadagaan nin Moron, asin nagtao nin pakipaglaban ki Lib.\n12 Asin ini nangyaring naglipas na siya nakipaglaban ki Lib, na kun saen si Lib pinagtamaan an saiyang takyag na siya nalugadan, daeng pagkukulang, an armada ni Coriantumr nagpadagos sa pag-atake ki Lib, na tanganing mapadulag siya sa mga kasagkoran sa may baybayon nin dagat.\n13 Asin ini nangyaring naglipas na si Coriantumr pinaglamag siya; asin si Lib nagtao nin pakipaglabanan saiya sa may baybayon nin dagat.\n14 Asin ini nangyaring naglipas na pinaghampak ni Lib an armada ni Coriantumr, na tanganing sinda magdurulag giraray pasiring sa kaparangan nin Akish.\n15 Asin ini nangyaring naglipas na si Lib naglamag saiya sagkod na siya makaabot sa kapatagan nin Agosh. Asin si Coriantumr pinag-iriba an bilog na katawohan saiya habang padulag sa atubangan ni Lib sa kuwartong parte nin kadagaan na kun saen siya napadulag.\n16 Asin kan siya nakaabot na sa mga kapatagan nin Agosh siya nagtao nin pakipaglabanan ki Lib, asin saiyang pinaghampak siya sagkod na siya magadan; daeng pagkukulang, an tugang na lalake ni Lib nag-abot kontra ki Coriantumr bilang karibay asin an ralabanan nagin grabeng gayo kainit, na kun saen si Coriantumr nakadulag giraray sa atubangan nin armada kan tugang na lalake ni Lib.\n17 Ngonian an pangaran kan tugang na lalake ni Lib na pinag-apod na Shiz. Asin ini nangyaring naglipas na si Shiz an naglamag ki Coriantumr, asin siya nakapag-agaw nin kadakul na mga siyudad, asin saiyang pinagsurulo an mga siyudad.\n18 Asin nagkaigwa nin sarong katakutan ki Shiz sa palibot kan bilog na kadagaan; iyo, sarong kinurahaw an nakaabot sa palibot nin kadagaan--- Siisay an makakatindog sa atubangan kan armada ni Shiz? Hilnga, saiyang pinagsisighid an daga sa atubangan niya!\n19 Asin ini nangyaring naglipas na an mga katawohan nagpopoon na magkakatiripon-tipon na magkasararo bilang armada, sa palibot kan bilog na lalawgon nin kadagaan.\n20 Asin sinda nagkabaranga-banga; asin an sarong parte sainda nagdurulag pasiring sa armada ni Shiz, asin an sarong parte nagdurulag pasiring sa armada ni Coriantumr.\n21 Asin grabeng gayo katindi asin panhaluyan an nangyaring giyera, asin grabe kahaloy an eksena nin pagpapabulos nin dugo asin kadestrosohan, na tanganing an bilog na lalawgon nin kadagaan natabunan nin mga hawak nin mga gadan.\n22 Asin nagin madalion asin mabilison an giyera na dae nagkaigwa nin natada tanganing iyo an maglubong nin mga gadan, pero sinda nagmartsa pasulong para sa pagpapabulos nin dugo hanggan sagkod sa pagpapabulos pa nin dugo, pinagbabayaanan pareho an mga hawak nin mga lalake, mga babae, asin mga kaarakian na nagkaburulagta sa lalawgon nin kadagaan, na tanganing magin sarong paon para sa mga ulod nin laman.\n23 Asin an parong kaini nagkalat sa lalawgon nin kadagaan, magin sagkod sa bilog na lalawgon nin kadagaan; kun baya an mga katawohan nagin marinsalon sa aldaw asin banggi, nin huli kan parong kaini.\n24 Daeng pagkukulang, si Shiz dae nag-uuntok sa paglamag ki Coriantumr; nin huli ta siya may sinumpaan na makabalos siya ki Coriantumr sa dugo kan saiyang tugang na lalake, na ginadan, asin an tataramon nin Kagurangnan nag-abot ki Ether na si Coriantumr dae dapat na mahulog sa paagi kan espada.\n25 Asin kaya satuyang mahihiling na an Kagurangnan nagdalaw sainda sa kapanoan kan saiyang kaanggutan, asin an saindang karigsokan asin mga karumputan iyo an nakapag-andam nin sarong dalan para sa saindang daeng kasagkorang kapahamakan.\n26 Asin ini nangyaring naglipas na si Shiz an naglalamag ki Coriantumr sa pasirangang parte, magin sagkod sa mga kasagkoran sa may baybayon nin dagat, asin duman siya nagtao nin pakipaglabanan ki Shiz sa laog nin tulong aldaw.\n27 Asin grabe ka-terible an kapahamakan sa pag-iriba kan armada ni Shiz na tanganing an mga tawo nagpopoon na magkatarakot, asin nagpopoon na magdurulag sa atubangan kan armada ni Coriantumr; asin sinda nadurulag pasiring sa kadagaan nin Corihor, asin pinaggaradan an mga namamanwaan sa atubangan ninda, gabos sinda na habong makibale sainda.\n28 Asin sinda nagturugdok kan saindang mga tolda sa may lambak nin Corihor; asin si Coriantumr nagturugdok kan saiyang mga tolda sa may lambak nin Shurr. Ngonian an lambak nin Shurr haranihon sa burobukid nin Comnor; kun baya, sa may burobukid nin Comnor, asin nagpatanog nin sarong trumpeta sa armada ni Shiz tanganing imbitaron sinda sa pakipaglaban.\n29 Asin ini nangyaring naglipas na sinda nag-atake, pero napa-atras giraray; asin sinda nag-atake sa ikaduwang pagkakaton, asin sinda napa-atras giraray sa ikaduwang pagkakataon. Asin ini nangyaring naglipas na sinda nag-atake giraray sa ikatulong pagkakataon, asin an ralabanan nagin grabeng gayo katindi.\n30 Asin ini nangyaring naglipas na si Shiz an nagtaga ki Coriantumr na tanganing siya nakapagtao nin kadakul na mga lugad; asin si Coriantumr, na pinagbulusan nin dugo, pinagluyahan, asin pinagdara paharayo na garo baga siya gadan na.\n31 Ngonian an pagkawara nin mga lalake, mga babae asin mga kaarakian sa magkaparehong lado grabeng gayo na tanganing si Shiz nagsugo sa saiyang mga katawohan na dae na ninda pagralamagon an armada ni Coriantumr; kun baya, sinda nagbaralik na sa saindang kampo.\n# posted by Unknown @ 7/15/2006 07:57:00 AM


SA CIUDAD NIN NAGA: DPWH nagtagama na nin P235-M sa bypass road\nIgwa nang fondo an Department of Public Works and Highways (DPWH) nganing dagos-dagos an implementasyon kan Almeda-Mabolo Bypass Road na pigpuponan na an proyekto na cantidad P20 milyon sa road opening hale sa 2020 congressional fund ni Diputado Gabby Bordado kan tercer distrito kan Camarines Sur.\nNgunian na taon nag-abot na sa opisina rehiyonal kan DPWH Bicol an dugang na fondo na cantidad P235 milyon na iyo an ma-implementar kan pagpadagos kan road opening.\nIni an mga pahayag ni Assistant District Engr. Richard Emmanuel Ragragio kan Camarines Sur 3rd Engineering District sa Baras, Canaman, CamSur, alagad an saindang opisina rehiyonal iyo an mapasubasta kan proyekto mientras na sinda an mag-implementar.\nAn road right of way na aagihan kan Almeda-Mabolo Bypass Road hale sa donasyon na lote kan duwang familia na sinda Gene Jaucian asin Antonio Martinez na igwang total nin 9,872 metros cuadrado.\nAn gobierno lokal kan Ciudad nin Naga sa pamamayo ni Alcalde Nelson Legacion asin an landowners nagpirmahan na kan deeds of donation kan familia Jaucian asin Martinez sa ginibong ceremonya kan Oktubre 12, 2020 matapos kan flag raising ceremony sa City Hall.\nSa desinyo kan konstruksyon kan multimillion pesos na proyecto igwang apat na agihan asin bike lane.\nOras na matapos, an bypass road magkakaigwa digdi nin mahiwas na tinampo nganing makaresolber sa problema sa trafico sa kalabaan kan Roxas Boulevard (dating diversion road) asin Almeda Highway.\nAn tinampo makakatabang sa ambisyon kan City Hall para sa bago naman na central business district. (DPAureus)


Mga Artikulo nin Pagtubod (Mga Banal sa mga Huring Aldaw) - Wikipedia\nMga Artikulo nin Pagtubod (Mga Banal sa mga Huring Aldaw)\nSa Kahiroan nin Mga Banal sa Huring Aldaw, an Mga Artikulo nin Pagtubod sarong kredo na pinagsurat ni Joseph Smith, Jr. bilang parte kan sarong surat kan 1842 na ipinagpadara ki "Long" John Wentworth, editor kan Chicago Democrat. Saro ining lista kan sampulo may tolong mahalagang sandigan nin mga katukdoan sa pagtubod kan Mormonismo.\nMga Artikulo nin Pagtubod kan An Simbahan ni Jesukristo nin mga Banal sa Huring-aldaw\n1 Kami minatubod sa Diyos, an Eternal na Ama, asin sa Saiyang Ake, si Jesukristo, asin sa Espiritu Santo.\n2 Kami minatubod na an mga tawo pagpapadusahan para sa saindang sadireng mga kasalan, asin bako nin huli sa kalapasan ni Adan.\n3 Kami minatubod na sa paagi kan Pagbabayad-sala ni Kristo, an gabos na sankatawohan mapupuwedeng maliligtas, sa paagi nin pagsunod sa mga batas asin mga ordinansa kan Ebanghelyo.\n4 Kami minatubod na an enot na mga prinsipyo asin mga ordinansa kan Ebanghelyo iyo: enot, Pagtubod sa Kagurangnan na si Jesukristo; ikaduwa, Pagsosolsol; ikatolo, Pagbubunyag sa paagi nin paglubog para sa kapatawadan nin mga kasalan; ikaapat, Pagpapatong nin mga kamot para sa regalo kan Espiritu Santo.\n5 Kami minatubod na an sarong tawo kaipong pagpangapudan nin Diyos, sa paagi nin propesiya, asin sa paagi nin pagpapatong nin mga kamot ninda na igwang awtoridad, tanganing magbabalangibog nin Ebanghelyo asin pagpapamahalaan an mga ordinansa kaini.\n6 Kami minatubod sa kaparehong organisasyon na eksistido sa Primitibong Simbahan, an mga minasunod, mga apostoles, mga propeta, mga pastor, mga paratukdo, mga ebanghelista, asin iba pang masurunod.\n7 Kami minatubod sa regalo nin mga dila, propesiya, kapahayagan, mga bisyon, pagbobolong, interpretasyon nin mga dila, asin iba pang masurunod.\n8 Kami minatubod sa Bibliyana tataramon nin Diyos habang ini pinagsalin nin tama; kami man minatubod sa Libro ni Mormon na tataramon nin Diyos.\n9 Kami minatubod sa gabos na an Diyos an nagpahayag, gabos na Siya an naghimo ngonyan na maipagpahayag, asin kami minatubod na Siya sayod na magpapahayag nin kadakul na darakula asin importanteng mga bagay manunungod sa Kahadean nin Diyos.\n10 Kami minatubod sa litiral na pagtitiripon-tipon nin Israel asin sa restorasyon kan Sampulong mga Tribu; na an Sion (an Bagong Jerusalem) ipagtutugdok sa kontinente kan Amerika; na si Kristo personal na maghahade sa ibabaw nin kinaban; asin, na an kinaban pagbabag-uhon asin magreresibe kan saiyang mala-paraisong kamurawayan.\n11 Kami minaako sa pribilihiyo nin pagsasamba sa Makapangyarihang Diyos na uyon sa mga dikta nin samuyang sadireng konsensiya, asin minatugot sa gabos na mga tawo nin kaparehong pribilihiyo, tugutan sindang magsamba kun paano, saen, or sa ano na sinda an may gusto.\n12 Kami minatubod sa pagigin yaon sa pamamahala nin mga hade, mga presidente, mga tagapagpamahala, asin mga mahistrado, sa pagsusunod, pagtao nin honra, asin sa pag-uuyon sa batas.\n13 Kami minatubod sa pagigin honesto, totoo, dusay na puso, matinabangon, birtuso, asin sa paggigibo nin marahay sa gabos na mga tawo; sa katunayan, kami makakapagsabi na kami minasunod sa paghuhulit ni Paul---Kami minatubod sa gabos na mga bagay, kami minalaom sa gabos na mga bagay, kami nakapagtagal nin kadakul na mga bagay, asin naglalaom na makakayanan an pagkamatatag sa gabos na mga bagay. Kun igwa pa nin ibang mga bagay na birtuso, magayonon, o marhay an sabi o maninigo sa pag-omaw, kami minahanap kan mga bagay na ini.\nGibong Mga Banal sa Huring Aldaw\nMga Pangenot na Kaisipan\nMormonismo · An Mga Banal sa Huring Aldaw · Mormonismo asin Kristiyanismo · Mga denominasyon nin Mga Banal sa Huring Aldaw\nSimbahan ni Jesukristo · Krisis nin pagsangli · Historya kan Simbahan na LDS · Historya kan Komunidad ni Kristo · Historya kan Simbahan ni Jesukristo (Bickertonite)\nMga Banal na Babasahon\nBibliya · Libro ni Mormon · Doktrina asin Mga Tipan · Perlas nin Dakulang Kahalagahan · Pagsalin ni Joseph Smith kan Bibliya ·\nMga Kagtugdas asin Pamayo\nMga Katukdoan asin Mga Gibo\nMga Pananaw nin Pagka-Diyos · Paghiling ki Jesus · An Pagkasaserdote · Mga Artikulo nin Pagtubod · Restorasyon · Mormonismo asin Judaismo · Mga templo\nKritisismo · Joseph Smith, Jr. asin poligamiya · An Libro ni Abraham · An mga Itom na Tawo asin an mga gibo nin Mga Banal sa Huring Aldaw · Sumpa nin Pagbalos · Masaker sa Mountain Meadows · Historisidad kan Libro ni Mormon ·\nHilingon man Pinto nin Mga Banal sa Huring Aldaw – Kategoryang Mormonismo\nPinaghugot gikan sa "https://bcl.wikipedia.org/w/index.php?title=Mga_Artikulo_nin_Pagtubod_(Mga_Banal_sa_mga_Huring_Aldaw)&oldid=142952"\nHuring pigliwat an pahinang ini kan 8 Marso 2013, alas 15:35.